title: Toerismebeurs yn Berlyn: soad oanfragen Ljouwert en Fryslân

maintext:
Ek nei't Kulturele Haadstêd ôfrûn is, witte de reisorganisaasjes Ljouwert en Fryslân noch goed te finen. Sa die bliken op in grutte toerismebeurs yn Berlyn ôfrûne wike. Marketingsorganisaasje Merk Fryslân wie op de beurs. Mear as hûndert toeroperators biede Ljouwert en Fryslân op it stuit as bestimming oan. Foaral yn Dútslân, mar ek yn België en Nederlân. En der wurdt mar raak boekt. "Ik wit fan in hotel dat se oan ien toeroperator 1.250 keamers ferkocht hawwe'', fertelt Martin Cnossen, direkteur Merk Fryslân.
Toerisme bliuwt
Yn dit kulturele jier is der fansels fan alles te belibjen. De grutte útdaging is om ek néi 2018 mear toeristen nei de provinsje te heljen. It foarútsjoch is posityf, tinkt Cnossen. "Yn 2019 is der ek noch fan alles te dwaan, lykas it nije besikerssintrum by de Ofslútdyk en it Woudagemaal. Fierder komt it Fries Museum takom jier mei in tentoanstelling oer Rembrandt en Saskia.'' Wat ek posityf is foar Ljouwert en Fryslân is dat plakken as Amsterdam hielendal fol rinne. "In soad minsken wolle net nei dizze drokte ta en sykje nei plakken dy't noch net massaal ûntdutsen binne.''
Ynfosintrum
Reizgers en oanbieders fan reizen kinne mei fragen terjochte by de saneamde Hospitality Desk. Se krije it hjir hieltyd drokker, fernimt Bram Kruijt fan dit ynfopunt. It binne net allinnich fakânsjegongers en saaklike toeristen, mar ek bûtenlânske oerheden dy't oanklopje foar fragen. "Zo komen er verschillende delegaties uit Scandinavië die meer willen weten over hoe de mienskipsprojecten tot stand zijn gekomen.'' De measte fragen geane oer akkommodaasjes. "Maar ook over geschikte plekken om te eten voor grote groepen.'' De grutste groep dy't kontakt socht, wie in groep fan mar leafst tûzen man út Grinslân wei.


title: Lokale partijen grutte winner, FNP ferliezer ferkiezingen

maintext:
Lokale partijen en GrienLinks binne de grutte winners fan de gemeenteriedsferkiezingen yn Fryslân wurden. De Fryske Nasjonale Partij (FNP) en de PvdA hawwe foaral sitten ferlern. De PvdA is noch wol de grutste partij yn trije Fryske gemeenten: Hearrenfean, Harns en Skylge. It CDA en de VVD binne ridlik stabyl bleaun yn Fryslân. It CDA is yn fjouwer gemeenten de grutste partij: De Fryske Marren, Achtkarspelen, Tytsjerksteradiel en Dantumadiel.
Súkses lokale partijen
Yn fjirtjin Fryske gemeenten koe woansdei tusken 7.30 oere en 21.00 oere stimd wurde. Skiermûntseach wûn de striid om de earste ferkiezingsútslach fan Nederlân. Al om 21.13 oere hiene sy alle stimmen teld. Op Skiermûntseach en yn seis oare gemeenten waard úteinlik in lokale partij de grutste. Opfallend wie de politike ierdferskowing op It Amelân. Dêr wûn AmelandEen fiif fan de alve sitten. Op Flylân die Nieuw Liberaal Vlieland foar it earst mei en wûn fjouwer sitten. In aare tige súksesfolle lokale partij wie de Eerste Lokale Partij (ELP) yn Smellingerlân. Dy partij behelle sân sitten, in winst fan fjouwer sitten.
Ferlies FNP
De FNP hat it net goed dien. De partij wie de ôfrûne jierren yn De Fryske Marren de grutste partij, mar ferlear fjouwer fan de tsien sitten. Yn de nije ried is it CDA no de grutste partij mei acht sitten. Ek yn Achtkarspelen (-2) en Dantumadiel (-1) ferlear de partij sitten.
Winst GrienLinks
GrienLinks makket just in opmars yn Fryslân. De partij wûn twa sitten yn sawol De Fryske Marren as yn Hearrenfean. Yn Tytsjerksteradiel (+1), Achtkarspelen (+1) en Smellingerlân (+1) die GrienLinks it ek goed.
Histoaryske sit PVV
De PVV hat yn de gemeente Achtkarspelen in histoaryske sit pakt. It is de earste sit foar de PVV yn in gemeenteried yn Fryslân. Fraksjefoarsitter Harry Graansma wie licht teloarsteld mei de iene sit foar de PVV. Hy hie op mear rekkenen. Achtkarspelen wie de iennige gemeente yn Fryslân dêr't de PVV meidie oan de gemeenteriedsferkiezingen.
PvdA
De PvdA ferlear in soad sitten yn ferskate gemeenten. Utsûndering wie Harns. Dêr wûn de partij ferrassend twa sitten en is no mei fiif sitten de grutste partij yn de ried. Ek yn Hearrenfean bleau de PvdA de grutste partij, nettsjinsteande in ferlies fan twa sitten.
Hjirûnder it folsleine oersjoch fan it tal sitten fan alle partijen yn alle gemeenten:

fasttext_language: fy


title: Hege ferwachtingen foar Escher-tentoanstelling

maintext:
It Fries Museum ferwachtet sa'n 120.000 besikers út binnen- en bûtenlân foar de grutte tentoanstelling 'Escher op reis'. Op 28 april 2018 wurdt de eksposysje iepene. Mear as tachtich wurken dy't Escher makke, binne in healjier lang yn syn bertestêd Ljouwert te sjen. Op dit stuit binne der 24.000 kaarten ferkocht: oan partikulieren en foaral saaklike relaasjes fan it museum.
Optyske yllúzjes
Italië wie foar de keunstner M.C. Escher in grutte boarne fan ynspiraasje. Hy hat der tsien jier wenne. In grut tal printen, lito's en houtsneden dy't hy yn syn libben makke, binne basearre op wat hy seach yn Rome en yn de Italiaanske regio de Abruzzen. Underweis makke hy sketsen, dy't hy letter thús útwurke nei grafyske en matematyske wurken. Escher (1898-1972) is der wrâldferneamd mei wurden.
It meast bekend binne syn 'ûnmooglike' tekeningen, de 'optyske yllúzjes'. Yn Escher syn tekeningen is hast neat wat it liket. Hy boartet mei perspektiven en set de wrâld op syn kop. It makket Escher ynternasjonaal wierskynlik de meast bekende keunstner út Fryslân.
Reis nei Italië
It Fries Museum hat in protte brûklienen krigen út binnen- en bûtenlân, fan musea en privee-kolleksjes. De Italiaanske samler Federico Giudiceandrea hat ien fan de grutste kolleksjes Escher-printen fan Europa. Kurator Judith Spijksma fan it Fries Museum hat tegearre mei Giudiceandrea in katalogus gearstald oer de ynfloed fan Italië op it wurk fan Escher.
Op 21 en 22 maart 2018 sil Giudiceandrea de Nederlânske parse rûnliede troch it Italië fan Escher. Omrop Fryslân-ferslachjouwers Bart Kingma en Karen Bies en kameraman Thomas Overal binne mei. Se sille ûnder oare it wenhûs fan Escher yn Rome besjen en der is in trip troch it lânskip fan de Abruzzen. Foaral de arsjitektuer fan Rome en it lânskip fan it súdlik part fan Italië foarmen in grutte ynspiraasje foar Escher.
Ljouwerter keunstner
Yn 1898 waard Maurits Cornelis Escher berne yn Ljouwert, yn it Stedspaleis yn de Grutte Tsjerkstrjitte, it gebou dêr't no Keramykmuseum Princessehof yn fêstige is. Hy wie de fjirde en jongste soan. Syn heit wie wetterboukundich yngenieur, syn famylje kaam oarspronklik út Dútslân en telde in protte keunstners. De húshâlding ferhuze nei Arnhem doe't Maurits fiif jier wie.
Syn grafyske oplieding folge Escher oan de School voor Bouwkunde en Sierende Kunsten yn Haarlem. Dêrnei gie er op reis nei Italië, dêr't hy ek syn frou moete. Letter wenne hy yn Switserlân, België en Nederlân, mar yn Fryslân hat er nea wer west. Hy stoar yn 1972 yn Hilversum.


title: Ien op fjouwer pjutten yn Fryslân giet net nei opfang

maintext:
In fjirde fan de pjutten yn Fryslân giet net nei de opfang. Dat docht bliken út ûndersyk fan it Fries Sociaal Planbureau. Oanlieding fan it ûndersyk is dat de gemeenten witte woene hoefolle pjutten nei in bernesintrum gean. Gemeenten ha mei it Ryk ôfpraat dat fan 2020 ôf alle pjutten nei de opfang kinne.
Ut it ûndersyk fan it planburo docht ek bliken dat It Amelân mei 33 prosint it leechste berik hat, wylst yn Harns hast alle bern nei de opfang gean. Dat komt benammen troch in subsydzjeregeling fan de gemeente Harns. Pjutten meie dêr fan har twadde jier ôf fergees nei de opfang.
Neffens ûndersyk is in goede opfang belangryk foar de ûntwikkeling fan bern tusken twa en fjouwer jier. Se dogge in soad ûnderfiningen op, boartsje mei oare bern en dogge alderhande aktiviteiten ûnder profesjonele begelieding.


description: Rederij Doeksen hellet moandei alle ôffearten fan de flugge boat fan Harns nei Skylge en werom út de tsjinstregeling yn ferbân mei iisgong op de Waadsee.

title: Gjin flugge boat nei Skylge op moandei om iisgong


title: FIDEO: Fryske Matthäus Passion: ferbetterje of ferminke?

maintext:
De Matthäus Passion is in hiele bekende komposysje fan J.S. Bach. Ofrûne tongersdei is it stik oer it lijensferhaal fan Jezus yn de útfiering fan it NNO yn premjêre gien. Yn Fryslân Hjoed fertelle oersetter Peter Sijbenga en dirigint Leendert Runia oer it projekt.
Bach bliuwt Bach
Fertaler Peter Sijbenga fûn it in hiele eare om it Dútske stik te fertalen nei it Frysk. "Dit stik is yn de klassike stikken bekend as in monumint, in ikoan. Alle kwaliteiten fan Bach komme der yn foar." Der is alris earder in Fryske fertaling makke fan it stik yn 2008, troch Eppie Dam nei de Nederlânske bewurking fan Jan Rot. "Dat wie mear in frijere ynterpretaasje. Ik ha my strikt hâlden oan de Dútske tekst. Doe't ik hjir oan begûn, ha ik my altyd foarhâlden: Bach moat Bach bliuwe".
Ien fan de grutste útdagingen fan it fertalen is om rekken te hâlden mei de 'affektenlear'. De tekst fan Bach is nau ferbûn mei de muzyk. Dêrom moast Sijbenga mei dirigint Leendert Runia besykje om alle wurden op deselde noaten te hâlden. "As der yn de tekst oer triennen praat wurdt, hat Bach der muzikaal ek wat mei dien. Ast in frije fertaling makkest, rekkest dat aspekt kwyt."
Fryske útspraak
Runia gong de útdaging oan om it Noord Nederlands Concert Koor Frysk sjongen te learjen. "It koar hat 48 leden en de helte dêrfan kin net Frysk prate. Ik bin begûn mei alle teksten foar te lêzen en it koar moast my dan neisizze." Dêrneist oefene Runia ien op ien mei de solisten om de útspraak sa goed as mooglik te krijen. Ek de Afûk hat hjir in rol yn spile. Alle sjongers ha in link krigen dêr't de tekst, dy't se sjonge moatte, ynsprutsen is troch ien fan de Afûk. Runia: "Dit is wol unyk fansels. Ik tink net dat dit ea dien is om de taal fan in stik sa te learjen."
Ferminke of fertale?
Runia wie yn it begjin wol skeptysk oer it fertalen fan de Matthäus Passion. Want moatte je sa'n monumintaal stik út de taal helje dêr't it yn skreaun is? "Ik kin my der altyd hiel bot oan steure as ik wat sjoch dat min fertaald is. Dêrom ha ik der wol goed oer neitocht foardat ik hjir oan begûn. Mar Peter en ik ha doe sein: As wy it fertale, dan moatte we der ek in hiele goeie fertaling fan meitsje. En dat is slagge. Ik bin hiel grutsk." Ek Sijbenga kin it him wol begripe dat minsken sizze: do moatst fan Bach ôfbliuwe. Mar hy sjocht ek nei wat it alternatyf wêze soe. "Dan soene we nea wat dwaan kinne mei dizze bysûndere stikken en dat soe neffens my ek skande wêze."
De útfiering fan de Fryske Matthäus Passion is sneon 31 maart fan 18.00 ôf op Omrop Fryslân radio te hearren. En snein 1 april is de dokumintêre oer de tarieding fan it stik fan 17.00 oere ôf op Omrop Fryslân telefyzje te sjen of fia omropfryslan.nl/fryslandok.
Sjoch by NNO foar mear ynformaasje oer de kommende útfieringen.


title: VLOG: Wat betsjutte de ferkiezingen foar dyn gemeente?

maintext:
Op woansdei 21 maart binne de lanlike gemeenteriedsferkiezingen en meie de ynwenners fan fjirtjin Fryske gemeenten stimme foar in nije gemeenteried. Wat libbet by de ynwenners fan dizze gemeenten? Om dat út te sykjen binne Bauke Deelstra, Lennie Bronsveld en Afke Boven fan 12 oant en mei 16 maart op 'en paad om út al dizze gemeentes wei ferslach te dwaan. Dat dogge se op Omrop Fryslân radio, mar ek online yn de foarm fan in vlog.
Bauke Deelstra yn De Fryske Marren oer watfoar dei it 21 maart is.
Lennie Bronsveld op Skiermûntseach oer it wenningoanbod op it eilân.
Folgje alles oer de gemeenteriedsferkiezingen.


title: Wie Dokkum it lêste plak mei in sinteklaasyntocht?

maintext:
Dokkum is miskien wol de lêste stêd dêr't in lanlike yntocht fan Sinteklaas west hat. Want der is noch net ien gemeente dy't him oanmelden hat om de lanlike yntocht dit jier te organisearjen. Dat meldt RTL Nieuws.
De NTR, dy't de yntocht op telefyzje útstjoert, hat in brânbrief stjoerd oan it Nederlânsk genoatskip fan boargemasters. De tiid om in yntocht te organisearjen wurdt nammentlik hieltiten krapper. De omroporganisaasje seit dat dy allinne mar riede kin nei de reden wêrom't gemeenten har net melde.
We wolle net dat der op dizze manier in ein komt oan in tradysje fan 66 jier, seit de NTR.


title: FIDEO: Grytz en Grize coverje 'As it jo wil is'

maintext:
Grytz en Grize hat it nûmer 'As it jo wil is' covere fan Gerrit Breteler foar de muzykrubryk. Yn de muzykrubryk fan Omrop Fryslân daget presintator en sjonger Raynaud Ritsma Fryske artysten út. Se krije as opdracht in ferske út de Fryske Top 100 te coverjen. In ferske dat fier fan harren eigen styl ôf stiet. Mei as doel: nije nûmers kreëarje en in oare blik op Fryske nûmers.
Leonard Cohen yn it Frysk
Gerrit Breteler hat yn 2009 it nûmer 'If it be your will' fan Leonard Cohen covere. Dit wie yn it ramt fan it projekt Leonard Cohen yn it Frysk. Breteler wie frege foar it projekt en doe wie dit it nûmer dat oerbleau. "Ik tink dat it in dreech nûmer is om te coverjen troch de religieuze aspekten. Dus doe ha se tocht: dat kin Gerrit wol!" En it is him ek slagge. It nûmer stiet al jierren yn de Fryske Top 100.
Fryske kontekst
"Ik ha wol besocht om it nûmer wat mear Frysk te meitsjen. Net allinnich mei de taal, mar ek mei de metafoaren." As foarbyld fertelt er dat Cohen it hat oer bergen yn syn nûmer. "Wy ha yn Fryslân gjin bergen. Dus dêrom ha ik der fan makke: As it jo hân is, de wiisheid no, fan 't fertoarke strân is, dan sjong ik foar jo. Op dizze wize hoopje ik dat it nûmer tichterby de Friezen komt."
Krematoariumkreakers
Breteler fertelt dat de nûmers dy't hy sjongt foar in bepaald publyk binne. "It binne eins krematoariumkreakers. Dêr wurde se in hiel soad draaid en ik wurd ek frege om te sjongen by tsjinsten." Hy seit dat minsken yn dizze tiid fan ûnttsjerkliking treast sykje yn syn nûmers en dat is foar him hiel bysûnder.


title: Selstraf easke foar ferkrêfting fan 88-jierrige frou

maintext:
Tsjin in man fan 32 út Stiens is tongersdei 30 moanne selstraf easke fanwege it ferkrêftsjen fan in 88-jierrige frou. De bewenster fan in senioareflat oan it Europaplein yn Ljouwert waard augustus 2016 bedrige, mishannele en ferkrêfte. De frou rekke dêrby ferwûne en hat noch hieltyd lêst fan de oanfal.
De fertochte belle op 3 augustus 2016 by de frou oan en sleepte it heechbejaarde slachtoffer mei de lift yn. Dêr mishannele, ferkrêfte en bedrige er har. Doe't de frou yn ûnmacht op de grûn lei, trape er har noch tsjin de holle oan. It slachtoffer is ferwûne nei it sikehûs brocht. De âldere frou is hjoed de dei noch bang, hat lêst fan hertkloppingen en belibbet de bange mominten hieltyd wer opnij.
DNA Match
De Stienzer koe yn juny 2017 oppakt wurde om't syn DNA yn de lanlike databank stie. De man wie de flat yn gien om't er leaude yn komplotten en tocht dat minsken efter him oan sieten. Yn syn waan tocht er dat er wat slims dwaan moast om syn achterfolgers ôf te skrikken.
De fertochte hat chronyske psychyske problemen dy't slimmer waarden troch it brûken fan in protte drugs en alkohol. Om werhelling foar te kommen is neffens deskundigen fan it Piter Baan Sintrum yn Utrecht in twongen behanneling needsaaklik.
Op 5 april docht de rjochter útspraak.


title: FIDEO: Yn aksje om Fryske readbûnte kij te rêden

maintext:
In stik libjend kultureel erfgoed fan Fryslân driget út te stjerren troch de nije fosfaatregels. De Frysk readbûnte kij rinne al sûnt de midsiuwen yn de Fryske greiden, mar no binne der noch mar 400 yn Nederlân. De Stichting Roodbont Fries Vee makket him grutte soargen.
"Yn oardeljier tiid binne der sa'n twahûndert Fryske readbûnte kij nei de slacht brocht troch de nije fosfaatwet. Dat is ien tredde fan it totaal. In frijstelling op dizze regeling soe de oplossing wêze kinne, mar wy sjogge dat net as helber", seit foarsitter Durk Durksz.
Nei de slacht
Siebe Reitsma is boer yn Allingawier en hat fyftjin Fryske readbûnte kij nei de slacht bringe moatten troch de fosfaatregeling. Dy regeling hâldt yn dat boeren net te folle kij hawwe meie, om sa de fosfaatútstjit te beperken. Der is in peildatum fan 2 juli 2015 oan keppele. De boer mei net mear kij hawwe, as dat hy op dy datum hie. Alles wat dêr oerhinne komt, moat fuort. Reitsma: "Ik haw de Fryske readbûnte kij fan myn heit oernaam, mar haw sels ek noch swartbûnte Holstein kij. Doe't de nije regels foar de fosfaatútstjit yngiene moast ik de kar meitsje om in pear Fryske readbûnte kij fuort te dwaan." Reitsma fernuveret him wol dat er dizze kar meitsje moast. "Der binne allegearre aksjes foar útstjerrende bisten as wylde oaljefanten yn Afrika. Mar der wurdt net genôch dien om bisten dy't hjir yn Nederlân libje te rêden."
Utsûndering
Foardat de nije fosfaatregeling yn gong set waard, wie der in regeling foar Fryske readbûnte kij. Durksz: "It jongfee, kij oant 2 jier âld, dat nei 1 oktober 2016 berne is hoegde net meiteld te wurden mei de oare kij fan de boer. Op dizze wize waard de boer stimulearre om it útstjerrende ras te behâlden, ek al bringt it minder op as de swartbûnte kij." Reitsma fynt it spitich dat der no sa omgien wurdt mei de kij. "It is in stik skiednis dêr't ús foarâlden mei buorke hawwe. Dêr moatte wy goed mei omgean. Mar it wie in ekonomyske kar. De Fryske readbûnte kij jouwe minder molke as de oare kij."
Minder molke
Nei skatting jout in Frysk readbûnte ko sa'n 7000 liter molke yn it jier, mar in Holstein swartbûnte ko jout 2000 liter mear. Mei in molkepriis fan 40 sinten de liter, kin dit ferskil oprinne oant sa'n €800 de ko yn it jier. Mar dit soe neffens Reitsma gjin reden wêze moatte om gjin Fryske readbûnte kij te hawwen. "De molkeproduksje is wichtich om rûn te kommen, mar moat net de ienige reden wêze om kij te hawwen. It moatte gjin 'wegwerpkij' wurde." Ek Durksz fynt dat in Fryske readbûnte in soad foardielen hat: "Se jouwe goeie kwaliteit molke en hawwe goed fleis. Better as dat fan de swartbûnte kij."
Utstjerrend ras
De Fryske readbûnte kij hawwe in lange skiednis. Yn de Midsiuwen hie de soart yn Noard-Nederlân de oerhân, mar troch de feepest yn 1750 stoar sa'n trijekwart fan it fee. Dêrfoar yn it plak kamen swartbûnte kij út Denemarken en Dútslân. De molkeproduksje fan dizze kij lei folle heger as by de readbûnte, dêrom bleau noch mar in lyts part fan de boeren mei de Frysk readbûnte kij fokken.
Yn 40 jier tiid gie it tal fan 2500 nei noch mar santjin readbûntekij yn 1993. De Stichting Roodbont Fries Vee is doe oprjochte om it ras fan útstjerren te rêden. Der wurdt in fokprogramma opset yn gearwurking mei boeren en it sperma fan bollen komt yn in 'genenbank'. De stichting docht, krekt lykas no, der alles oan om de Fryske readbûnte kij fan de ûndergong te rêden.
Takomst
Neffens Durksz is it net helber dat Fryske readbûntekij in frijstelling krije foar de fosfaatregeling, mar hy hat wol in oare idee. "Boeren moatte eins in preemje krije as se Fryske readbûnte kij hawwe. Dêr besteane al Europeeske regels oer. Wy binne as stichting hjir ek mei dwaande."
Oprop
De grutte fraach is, hoe kinne wy, as Friezen, derfoar soargje dat de Fryske readbûnte kij wol bestean bliuwe? Omrop Fryslân docht in oprop oan kreativelingen om harren te melden. Betink in plan om de kij mear yn byld te krijen. Tink dan oan in teäterstik, in rige dokumintêres of bygelyks in spesjaal fleismerk. Hawwe jo sa'n idee om dizze kij te rêden? Mail dan nei fryslanhjoed@omropfryslan.nl. Yn gearwurking mei jo, reklameman Wytze Visser en de Stichting Behoud Roodbont Friese Vee sille wy mei de bêste ideeën oan de slach om de Fryske readbûntekij te rêden.
Fryslân Hjoed
Tongersdei 8 maart yn Fryslân Hjoed in reportaazje oer Siebe Reitsma. Durk Durksz, fan Stichting Behoud Roodbont Friese Vee, fertelt oer syn striid foar it bestean fan dizze kij. En Jouke Gerbrandy, hat de gouden jierren fan de readbûnte kij meimakke, mar syn soan hat der foar keazen om net mei de famylje tradysje troch te gean. En omdat wy graach in plan betinke wolle om de kij yn de picture te krijen hawwe we frege oan reklameman Wytze Visser om mei te tinken oer in kampanje.


title: Buorkerij útbaarnd yn Achlum

maintext:
By Achlum oan de Hitzumerwei is yn de nacht fan snein op moandei in buorkerij troch brân yn de jiske lein. De earste melding wie om ûngefear kertier oer tolven nachts. Doe't de brânwacht oankaam wie de brân al útslaand en waard al gau dúdlik dat it gebou net mear te rêden wie.
Yn de skuorre fan de buorkerij stie earst noch fee, mar dat is der úthelle. De brânwacht hat benammen dwaande west om de skuorre mei jongfee njonken de buorkerij te rêden. Dat is goed slagge. Der binne gjin minsken of fee by de brân ferwûne rekke.
De buorkerij wie bewenne. Krekt foar twa oere nachts hie de brânwacht fan Wytmarsum en Frjentsjer de brân ûnder kontrôle. Dêrnei is der wurke oan it herstel fan de stroom sadat der moandei noch molken wurde koe.


title: Ferlies foar Flyers yn earste finalewedstriid

maintext:
De iishockeyers fan UNIS Flyers ha de earste finalewedstriid om it kampioenskip yn de BeNe League ferlern. Thúsploech Hijs Hokij won yn Den Haag mei 4-2. Yn de finale giet it derom wa't as earste trije wedstriden wûn hat.
Net de favoryt
Flyers is net de favoryt yn de finale, mar koe lang goed meikomme mei Hijs. Jeffrey Melissant sette Hijs yn de earste perioade op 1-0. Doe't Flyers letter dy perioade powerplay hienen, soarge Ronald Wurm foar de lykmakker.
Op 'e nij lyk
Yn de twadde perioade makke Raymond van der Schuit de 2-1 foar Hijs, mar op 'e nij kaam Flyers werom. Lars den Edel skeat de 2-2 binnen.
Tredde foarsprong Hijs
Nei ien minút spyljen yn de tredde perioade sette Alan van Bentem de ploech út Den Haag foar de tredde kear op foarsprong. Dizze kear slagge it de Flyers net om wer lyk te meitsjen. Flak foar tiid skoarde Melissant syn twadde en dat wie ek de einstân.
Snein is de twadde wedstriid yn de best-of-5. UNIS Flyers spilet dan thús op It Hearrenfean.


title: Nederlânske ôflossingsploegen nei A-finales op WK shorttrack

maintext:
De Nederlânske ôflossingsploegen hawwe harren sneon op de WK shorttrack yn Kanada pleatst foar de A-finales. Se einigen yn de heale finales beide by de earste twa, wêrtroch't sawol de manlju as de froulju snein yn Montreal op it ôflossingsûnderdiel om de medaljes stride.
De manljusploech, mei dêryn de Friezen Sjinkie Knegt, Itzhak de Laat en Daan Breeuwsma, wie yn de heale finale de Sinezen te fluch ôf en pleatste him mei de Kanadezen foar de A-finale. Dêryn nimt de regearjend wrâldkampioen it op tsjin Kanada, Súd-Koreä en Japan.
De froulju, mei de Friezinnen Suzanne Schulting en Rianne de Vries yn de ploech, pleatsten harren yn de heale finale tegearre mei de Italiaanske ploech foar de finale. Dan treffe se opnij de Italianen en ek Súd-Koreä en Kanada.


title: Weststelingwerf wol bettere treinferbining Wolvegea

maintext:
De gemeente Weststellingwerf set him yn foar in bettere treinferbining tusken Wolvegea en Zwolle. Yn de nije tsjinstregeling fan de NS rydt de stoptrein net mear troch nei Zwolle. Meppel is in oerstappunt en dat makket de treinreis nei Zwolle goed 20 minuten langer. Boargemaster en wethâlders fan Weststellingwerf fine dat ûnakseptabel. Se wolle dat de NS de tsjinstregeling oanpast. Neffens wethâlder Jack Jongebloed gean guon ynwenners no mei de auto nei Stienwyk om dêr de trein nei Zwolle te nimmen. Dat fynt er in minne ûntwikkeling. It stiet heaksk op de ambysjes fan de gemeente om duorsum te wêze, seit er.
It buro RailEvent docht ûndersyk nei ferskate tsjinstregelingen. Neffens dat buro binne der mooglikheden om de ferbining Wolvegea-Zwolle te ferbetterjen sûnder de besteande tsjinstregeling folslein om te goaien.


title: Lykspul foar ONS Snits tsjin DOVO: 3-3

maintext:
De fuotballers fan ONS Snits hawwe sneontemiddei yn eigen hûs lykspile tsjin DOVO út Veenendaal. It waard 3-3 op it Sudersportpark, nei't de Snitsers by rêst op in 1-0 foarsprong stienen. Genridge Prijor wie yn de santjinde minút ferantwurdlik foar dy earste treffer fan de thúsploech. Nei rêst kaam DOVO al gau op likense hichte fia Leon Toonen.
Yn de 58ste minút koenen de Snitsers wer in doelpunt meitsje, mar inkelde minuten letter sette Toonen de tuskenstân alwer op 2-2. Doe't Bas Mooij yn de 84ste minút in goal makke foar de gasten út Veenendaal, like ONS mei lege hannen te stean. Dochs pakte de thúsploech in punt. Yn blessueretiid skoarde Ale de Boer út in frije traap: 3-3.
Takom wike sneon spilet ONS yn de tredde difyzje in útwedstriid tsjin Spijkenisse.


title: Wurkstraf om wytplantaazje Twizelerheide

maintext:
In man fan 29 jier út Twizelerheide moat 60 oeren ferplicht oan it wurk, omdat hy in wytplantaazje yn syn sliepkeamer hie. De kwekerij waard by tafal fûn troch de plysje. Dat wie op 22 septimber ferline jier, yn in appartemintekompleks oan de Popels yn Twizelerheide. Se wiene dêr doe foar wat oars, mar doe't de fertochte de doarp iepen die, rûkten de aginten in sterke wytlucht.
It die bliken dat de man 54 wytplanten hie. De man sei woansdei tsjin de rjochter dat hy jildproblemen hie en wat ekstra jild fertsjinje woe. Hy hie ferline jier syn fakânsjejild brûkt om de materialen foar de wytplantaazje oan te skaffen. De man is nei de fynst fan de plantaazje syn hûs útsetten. De offisier fan justysje tinkt dat de man rom fiiftûzen euro oan de plantaazje fertsjinne hie, mar dêr gong de rjochter net yn mei.


title: Deputearre Johannes Kramer oerlibbet moasje fan ôfkarring

maintext:
Deputearre Johannes Kramer hat in moasje fan ôfkarring oerlibbe. Hy krige dizze foar it stopsetten fan de oankeap fan natuer yn de provinsje. Kramer hie nea samar de oankeap fan natuer stopsette moatten. Neffens GrienLinks-fraksjefoarsitter Retze van der Honing giet de deputearre syn boekje fier te bûten om dat sûnder tastimming fan de Steaten te dwaan.
Ferline wike waard bekend dat de provinsje alle ûnderhannelings oer de oankeap fan lân stopset hat. Neffens Kramer om't der gjin jild mear wêze soe. Neffens Retze van der Honing is dat frjemd. "It giet om belied dat yn novimber sa ynset is yn de begrutting. Dat jild is dan net samar op."
Fraachtekens oer finânsjes
Neffens Kramer is der no noch wol jild mar is it mar de fraach oft dat genôch is. Dêrom is keazen om de oankeap tydlik stop te setten. Hy komt ynkoarten mei in nij útstel. Kramer stelt dat it ûnfatsoenlik is no troch te ûnderhanneljen mei boeren at je net witte oft je dy ôfspraken nei komme kinne.
Poerrazend
Van der Honing is poerrazend. Hy fynt it ferhaal fan Kramer bûtengewoan swak. Van der Honing fernuveret him ek oer it feit dat de koälysjepartijen neat sein hawwe. Hy wol it ûnderwerp sa gau as mooglik op de aginda fan de Steaten krije om der fierder oer te praten.
De moasje sels helle it net. Dy krige allinnich de stip fan D'66, 50-plus, de Partij voor de Dieren en de PvdA.


title: Minsken nimme ôfskied fan âlde molkfabryk yn Lyts Grins

maintext:
Yn Lyts Grins, by Wynjewâld, ha tsientallen minsken tongersdei ôfskied naam fan it âlde molkfabryk. Achttjin jier nei de sluting joegen deputearre Sietske Poepjes en wethâlder Wietze Kooistra it startsein foar it de sloop fan it gebou.
It gebiet fan de âlde molkfabryk wurdt hielendal op 'e nij ynrjochte, om ek toeristen nei it lytse plakje ta te lûken.
Bysûnder momint
Foar guon minsken wie de lêste kear yn it âlde molkfabryk in bysûnder momint, lykas foar Johnny ten Hoor. Hy wie as lyts jonkje al oan it wurk yn it fabryk en naam it bedriuw letter oer fan syn heit. "It is moai om no te sjen hoe't it derby leit, mar dy tiid hat west", sei Ten Hoor. "Tsjinwurdich is it allegear moderner en makliker. Doe hienen we oeral in protte wurk fan."
"Gefaarlik"
Neffens Ten Hoor komt de sloop ek gjin momint te let: "De plafons komme hast nei ûnder. It is allegear betonrot, want it is heech tiid dat de saak ôfbrutsen wurdt. It is gefaarlik om om de loads hinne te rinnen."


title: It iis op? Op dizze banen yn Fryslân giet it oan

maintext:
Hasto de redens al út it fet en kinst net wachtsje oant datst it iis op kinst? Dan hawwe wy goed nijs foar dy! Der binne al ferskate plakken yn Fryslân dêr'tst it iis op kinst. Op dizze kaart sjochst in oersjoch mei Fryske iisbanen en links nei aktuele ynformaasje op Facebook of de webside fan de iisbaan. In soad reedryd-wille tawinske!
Hasto in korreksje of mear ynformaasje oer de status fan in baan foar ús? Of stiet dyn baan der noch net by? Lit it ús witte fia it kontaktformulier!
Grien= iisbaan iepen
Read= iisbaan ticht
Blau= gjin ynformaasje bekend


title: Accell Group nimt Amerikaansk bedriuw oer

maintext:
Fytsefabrikant Accell Group op It Hearrenfean nimt it Amerikaanske Beeline Bikes oer. It Feanster bedriuw hie al in minderheidsbelang yn Beeline Bikes, mar wurdt no hielendal eigener. Beeline Bikes is in pionier op it mêd fan it ferlienen fan mobile service en slút dêrmei goed oan by de strategy fan Accell Group om dy service ek oan te bieden.
Foar Beeline Bikes betsjut de oername dat der romte komt foar útwreiding yn Amearika, wylst de Accell Group de fytsen út Silicon Valley yn Europa ferkeapje wol.


title: Curling Club Friesland lift mei op sukses Olympyske Spelen

maintext: De Curling Club Friesland hat flink profyt fan it sukses fan curling by de Olympyske Spelen en de curling kwis op telefyzje. De klup ûntfangt freed de 1500ste dielnimmer oan in curling clinic, yn iisstadion Thialf op It Hearrenfean. It tal clinics dêr is it ôfrûne seizoen ferdûbele. De Curling Club Friesland is mei fyftich leden ien fan de grutste fan Nederlân.


title: Brânwacht hie yn 2017 mear tiid nedich as jier earder

maintext:
De brânwacht hie yn Fryslân yn 2017 gemiddeld 9,6 minuten nedich om teplak te wêzen by in brân. Dat is 24 sekonden langer as in jier earder. Dat skriuwt it Centraal Bureau voor de Statistiek. Allinnich yn de provinsje Drinte docht de brânwacht der langer oer om by in brân te kommen. Dêr is de saneamde responstiid 10,7 minuten. Lanlik leit de responstiid op 7,7 minuten.
Responstiid
De responstiid bestiet út de tiid om in team fan de brânwacht te alarmearjen (de alarmearringstiid), út te riden (de útrydtiid) en de rydtiid nei it plak fan de brân.
Tinbefolke regio's
Yn tinbefolke regio's docht de brânwacht in grutter berop op frijwilligers. Dêrtroch duorret it útriden yn dy gebieten langer as yn gebieten mei mear kazernen en beropskrêften. Boppedat moat de brânwacht yn tinbefolke gebieten gemiddeld langere ôfstannen ôflizze.
Langere alarmearringstiid en útrydtiid
Dat de brânwacht yn Fryslân langer ûnderweis is as yn de measte oare provinsjes, komt benammen troch de langere alarmearringstiid en útrydtiid. Dy lizze beide rom boppe de lanlik sifers. De gemiddelde rydtiid fan de kazerne nei it plak fan de brân is hast like lang yn Fryslân as it lanlik gemiddelde.


title: Nyck de Vries opfolger fan Lammers by Racing Team Nederlân

maintext:
Autokoereur Nyck de Vries fan Twellingea docht dit seizoen njonken syn Formule 2-races ek mei oan it World Endurence Championship (WEC). Dat waard tongersdeitemoarn bekendmakke by de teampresintaasje yn Eindhoven. De 23-jierrige koereur is taheakke oan Racing Team Nederlân en wurdt dêr fan augustus ôf de opfolger fan Jan Lammers. Foar race-ikoan Lammers wurdt de 24-oersrace fan Le Mans - dy't er yn 1988 wûn - it lêste optreden. Dêrnei nimt Nyck de Vries syn plak yn. Njonken de Fries sitte ek autokoereur Giedo van der Garde en jildsjitter Frits van Eerd yn it Nederlânske team.
Nij seizoen Formule 2
Troch pas letter yn it seizoen yn te stappen, botst it programma fan it WEC net mei De Vries' wedstriden yn de Formule 2. Nyck de Vries rydt yn it nije seizoen foar topteam Prema yn dy klasse.
"Het is een eer om van hem het stokje te mogen overnemen", seit De Vries. "Hij heeft alles meegemaakt in de autosport. Hij heeft in de Formule 1 gereden en Le Mans gewonnen."


title: CDA wol dúdlikens oer wenromte ferstanlik beheinde jongerein

maintext:
Der moat gau dúdlikens komme oer de realisaasje fan wenromte foar jongerein mei in ferstanlike beheining yn Bûtenpost. Dat wol it CDA yn Achtkarspelen. De partij ropt boargemaster en wethâlders op om mei de belutsen partijen yn petear te gean.
In groep âlden is al langere tiid dwaande mei plannen. Sy hawwe al in arsjitekt en in ynvestearder fûn, en in soarchynstelling tink mei oer it plan. Neffens it CDA binne yn Bûtenpost genôch gebouwen dy't leechstean en gaadlik binne as wenromte foar jongerein mei in ferstanlike beheining.


title: Goed Freed: Drachten rint krúswei en The Passion yn Ljouwert

maintext:
Ut ûndersyk docht bliken dat sa'n 70 persint fan de minsken wit dat op Goed Freed de krúsdea fan Kristus betocht wurdt. Mooglik dat soks net allinnich troch it bibelferhaal sels komt, mar ek troch moderne fariaasjes dêrop, lykas The Passion. Wy seagen yn Drachten en Ljouwert hoe't dêr Goed Freed belibbe waard.
Krúswei
Yn Drachten fierde de pleatslike roomsk-katolike parochy, mei pastor Neeltsje Bouma, foar it earst Goed Freed mei it rinnen fan in krúswei. Drachten hat in moderne tsjerke en, yn tsjinstelling ta in soad roomske tsjerken, gjin fêste staasjes.
Staasjes foarmje in soarte fan stripferhaal wêryn't it lijen fan Kristus ferbylde wurdt. Freed waarden fjirtjin keunstwurken pleatst yn de tsjerke. Dy wurken binne makke troch keunstners, bern en jongeren en fertelle it ferhaal fan Goed Freed.
The Passion
Ferline jier waard The Passion noch yn Ljouwert holden, mei sjonger Dwight Dissels as Kristus. Dit jier op Goed Freed wie Dissels wer yn de haadstêd en song er opnij nûmers fan doe.
Dat barde yn tsjinsten mei in soad muzyk en teäter yn De Salvator, in evangelysk protestantske gemeente yn Ljouwert. Der wiene trije tsjinsten wêr't mei-inoar mear as 1.200 minsken op ôfkamen.


title: Hege punten op it muzykkonkoers yn Drachten

maintext:
Fyftjin orkesten hawwe har sneon yn Drachten fan harren bêste kant hearre litten. Yn fiif ferskate difyzjes waard der striden om de heechste punten. Alle Fryske orkesten behellen mear as tachtich punten en dêrmei in earste priis. It heechste tal punten oer de hiele dei waard helle troch Oranje Grootegast. Dit orkest, ûnder lieding fan Anne van den Berg, behelle mar leafst 93,75 fan de 100 punten. Sy behellen ek de priis foar it bêste ynspylwurk foar de hegere difyzjes.
De priis foar it ynspylwurk fan de fiifde en fjirde difyzje gie nei Immanuel Uithuizermeeden. De folsleine útslaggen kinne besjoen wurde op de webside fan it OMF.


title: LF2018-edysje Turfrace sit fol: 16 skûtsjes en 12 preammen

maintext:
De animo foar de spesjale tredde edysje fan de Turfrace Smellingerlân dit jier is grut. Gewoanwei wurdt de Turfrace om de trije jier holden, mar yn it ramt fan Kulturele Haadstêd Ljouwert Fryslân is de edysje fan 2019 ferskood nei 2018. Yn Drachten makke wedstriidlieder Albert de Vries moandeitejûn bekend dat sechstjin skûtsjes en tolve preammen meidwaan sille oan de twa dagen duorjende wedstriid. Dêrmei is der gjin romte mear foar mear dielnimmers.
De Turfrûte wurdt dit jier hâlden yn it wykein fan 25 en 26 maaie en giet dizze kear fan De Feanhoop nei Drachten en fan Drachten nei Ljouwert. Yn Ljouwert sille de skippen yn optocht troch in stêd fol muzyk farre.


title: ArtHotel yn Easterwâlde iepenet de doarren

maintext:
Sliepe tusken de fûgels of yn in knalblauwe keamer: it kin no yn it ArtHotel yn Easterwâlde. Dat iepenet freed offisjeel de doarren. Yn in leechsteande ôfdieling fan ferpleechhûs Stellinghaven binne trije keunstkeamers makke, troch de keunstners O.C. Hooymeijer, Age Hartsuiker en Sigrid Hamelink.
It is de bedoeling dat it hotel yn 'e takomst útwreidet nei tsien keunstkeamers, mar hjir moat earst noch finansiering foar fûn wurde. Dat wie gjin reden foar it hotel om te wachtsjen mei de iepening, want it is fansels wol it jier fan kulturele haadstêd. ZuidOostZorg is bliid mei it hotel yn harren ferpleechhûs. Se hoopje op mear aksje yn it tehûs. Fierder kin elkenien dy't wol, op bepaalde tiden, de keamers en de rest fan de ôfdieling besjen as eksposysje.


title: Fjoerwurkbom yn auto smiten: grutte skea

maintext: In auto dy't yn de Couperinstrjitte yn Ljouwert parkeard stie, hat yn de nacht fan tiisdei op woansdei grutte skea oprûn troch in fjoerwurkbom. Efkes nei healwei fiiven waard in rút fan de auto stikken makke, wêrnei't de fjoerwurkbom yn de auto smiten waard. In doar fan de auto rekke dêrtroch ûntset en it interieur fernield. De plysje is op syk nei tsjûgen.


description: De ferneamde keunstneres Ans Markus eksposearret yn de algemiene opfang fan opfangorganisaasje Zienn yn Ljouwert. Yn de lokaasje oan de Nieuwenweg is har t

title: 'Ferburgen Fertriet' fan ferneamde keunstner hinget by Zienn


title: Finer earste ljipaai: "Ik tocht altyd dat it ûnmooglik wie"

maintext:
''Ik seach in aai lizzen en ik tocht: dit is it earste!'' Dat seit de 20-jierrige Riemer Miedema fan It Heidenskip. Hy fûn freed oan it begjin fan de jûn it earste ljipaai fan de provinsje. ''Myn maat sei fuortendaliks: 'wy moatte belje'. Mar ik wie aardich kalm. We hawwe it BFVW belle en dy binne kaam. Se hawwe foto's nommen, en dernei wie it allegear drokte!''
Hiele libben
Riemer is al syn hiele libben oan it aaisykjen, mar dat hy it earste aai fine soe, hie hy nea tocht. ''Ik haw it altyd in bytsje sjoen as ûnmooglik'', seit er. ''Mar hjoed haw ik it dochs echt fûn. In hiel bysûnder gefoel, absolút!''
''Efkes mei myn maat mei''
Dochs strúnt de 20-jierrige Heidenskipster net hiele dagen troch de fjilden. ''Eartiids wie it in hiele hype, it aaisykjen. It is no wol wat minder. Ik bin net ien dy't de hiele tiid om it earste fan Fryslân siket. Ik seach myn maat hjoed, dus tocht doe ik moat efkes mei him mei.''
It hie net folle skeeld of hie Riemer it aai net iens fûn. ''Wy kamen by in hoekje lân, dêr sitte altyd in soad fûgels. Wy rûnen der yn en doe kaam der in spantsje ljippen wei. Dus we tochten, we rinne der dochs mar del. Dêr fûn ik it aai. Geweldich!''


title: HBO'ers helpe mei om skoalútfal MBO te ferminderjen

maintext:
HBO-studinten kinne goed ynset wurde om studinten fan it MBO mei problemen dochs goed troch de oplieding hinne te helpen. Dy oanpak soarget derfoar dat minder as 1 prosint fan de MBO'ers yn Súdwest-Fryslân sûnder diploma fan skoalle ôfgiet. En dat is unyk yn Nederlân.
Maatskiplik wurkster Marleen Suurmeijer is inisjatyfnimmer fan it projekt Stipe dat no sa'n oardel jier rint. Dêrby dogge HBO'ers fan sosjale stúdzjes praktykûnderfining op by MBO's dêr't se learlingen begeliede.
It projekt rint op dit stuit op it Nordwin College en op ROC Friese Poort yn Snits. De gemeenten sette der op yn om ek dy lêste groep learlingen mei problemen te helpen.


title: Michel Vlap debutearret mei ferlies by Jong Oranje

maintext:
Michel Vlap fan Snits hat yn syn earste wedstriid foar Jong Oranje mei 1-4 fan Jong België ferlern. De spiler fan sc Hearrenfean foel by it skoft fan it oefenduel yn. Syn teamgenoaten Denzel Dumfries en Pelle van Amersfoort spilen de earste helte mei.
Yn Doetinchem kaam Jong België al betiid op 0-1. NEC-spiler Arnaut Groeneveld makke yn de twadde helte de 1-1 foar Jong Oranje, mar de Belgen skoarden dêrnei noch trije kear.


title: Friezen stimme yn mearderheid tsjin sleepwet

maintext:
It gros fan Friezen hat woansdei 'nee' stimd by it riejaand referindum oer de sleepwet. Fan alle tweintich Fryske gemeenten wienen der allinnich yn De Fryske Marren, Weststellingwerf en op It Amelân en Skylge mear foarstimmers. Yn alle oare sechstjin gemeenten wie in mearderheid tsjin.
Sa stimde yn de gemeente Ljouwert mar leafst 62 persint tsjin. Yn De Fryske Marren, Weststellingwerf en op Skylge en It Amelân helle it ja-kamp in krappe mearderheid fan minder as fiif persint. Opfallend is dat ek yn Grinslân massaal 'nee' stimd is.
Lanlik wie der in opkomst fan sa'n 48 persint, wêrtroch't it referindum jildich is. De útslach is noch net bekend, mar tsjinstanners lykje de mearderheid te hawwen.
De sleepwet is de beneaming yn de folksmûle foar de 'Wet op de inlichtingen- en veiligheidsdiensten 2017', dy't it wurk en de taken fan de Nederlânske ynljochtinge- en feilichheidstsjinsten befettet.


title: Cambuur wol spilersbudzjet op nivo hâlde

maintext:
SC Cambuur hopet folgjend seizoen mei itselde spilersbudzjet te wurkjen as dit seizoen. De klup is al drok dwaande mei takom jier, om't der in soad ôfrinnende kontrakten binne. It kontrakt fan Matthew Steenvoorden is freed as earste ferlinge. Hy hie in opsje yn syn kontrakt dat de klup licht hat. Ek Jesse Bertrams, Jurjan Mannes, Darren Rosheuvel en oanfierder Robbert Schilder hawwe in opsje yn it kontrakt, dy't Cambuur iensidich lichte kin. Oer harren is neffens technysk manager Foeke Booy noch gjin beslút naam. Dêrfoar is net in soad tiid mear, want dat kin oant 1 april.
Fan 27 nei 22
Fierder binne der noch acht oare kontrakten dy't ôfrinne, bygelyks fan basisspilers as Martijn Barto, Erik Cummins en Jordy van Deelen. Allinne wat dy lêste oanbelanget kin Booy mear fertelle. "We zijn met Van Deelen in gesprek over verlenging van zijn contract." De technyske stêf sil de kommende tiid yn oerlis mei de spilers dêr't it kontrakt fan ôfrint. Wis is wol dat de Ljouwerters takom seizoen in lytsere spilersgroep hawwe. Fan 27 spilers no nei 22 nei dit seizoen. Booy: "We willen minder kwantiteit en meer kwaliteit. Het plaatje voor volgend seizoen is helder. We hopen het spelersbudget zoveel mogelijk intact te houden."
De kommende tiid sil ek mear dúdlikheid komme oer de takomst fan keeperstrainer René Ponk en beloftetrainer Dennis van der Ree. Ek harren ferbyntenis rint ôf.


title: Hoe nuver wiene ús foarâlden no wier?

maintext:
Der is in nij boek oer ús Fryske foarâlden, en it boek hat in bysûndere titel meikrigen: 'Een meelijwekkend volk'. It wurk lit de wrâld fan it âlde Fryslân sjen, troch de eagen fan bûtensteanders.
Fan de Romeinske tiid oant it jier 800 hawwe in hiel soad minsken skreaun oer ús rare Fryske folkje. Skriuwers André Looijenga, Anne Popkema en Bouke Slofstra hawwe de wichtichste fan dizze ferhalen byinoar socht en oerset yn it Frysk en Nederlânsk. Sa seagen de measte bûtensteanders ús Fryslân bygelyks as in ûnbegeanber gebiet dêr't it wetter mei floed alles fuortfage. Wy koene net iens mei grutte bisten fjochtsje, om't der gjin grutte bisten wiene trochdat der gjin begroeiïngen wiene.
Dochs sjocht Looijenga, ien fan de trije skriuwers, dat oars: "De Friezen wiene sterke minsken dy't yn swiere omstannichheden libje koene. Se fongen fisk, se hiene skipfeart en lutsen it feangebiet yn op lân te ûntginnen foar lânbou."


title: Fertutearze pakhûs Noarderhaven Harns opknapt

maintext:
It âlde pakhûs oan de Noarderhaven yn Harns is wer iepen nei in yngreven opknapbeurt. Acht jier lang stie it monumintale gebou út 1657 leech en rekke it fertutearze. Mei help fan fûnsen en de provinsje binne der apparteminten boud en is der in bedriuwsromte makke.
It ûntwerp is makke troch arsjitekt Thijs Bennebroek fan Vereniging Hendrick de Keyser. Hy is ôfstudearre op de renovaasje fan it gebou. Yn it ferline wie op de ûnderferdjipping in âld wynpakhûs. Op de oare etaazjes waard nôt opslein.


title: Syktocht nei fermiste man by Ingwierrum

maintext: De plysje siket sneintemiddei nei in fermiste man by Ingwierrum. Dêrby wurdt ek in plysjehelikopter ynset. De fermiste man komt út it Grinslanner Ulrum en wurdt fermist sûnt sneon. Syn auto waard snein yn Ingwierrum fûn, wêrtroch't de plysje tinkt dat er yn de omkriten wêze kinne soe. Njonken de plysje soene ek frijwilligers oan it sykjen wêzen yn it gebiet.


title: Jouster skoalle hat natuerpaad om 'ff op te laden'

maintext:
Bern dy't de hiele dei op de iPad of de iPhone sjogge, moatte de mooglikheid krije om harsels even 'op te laden'. Dat fine se by basisskoalle It Haskerfjild op De Jouwer. Dêrom is dêr in part fan it skoalplein omtsjoend ta natuerpaad mei beamkes, struken mei grint en sân. De namme is troch in learling betocht: het Hasker Speeleiland. Direkteur Tjitske de Jager is der hiel wiis mei.
Troch de âld-papier-pakes (al 35 jier) en de help fan âlden en frijwilligers fan NL-doet is de hoeke makke, mei natuerlike materialen.


title: Grutste partij SDW passearre troch VVD as formaasjelieder

maintext:
Ek al binne se de grutste wurden by de gemeenteriedsferkiezingen, Sociaal Duurzaam Weststellingwerf is net de partij dy't de koälysje-ûnderhannelingen liede sil. De oare partijen wolle dat de VVD de lieding nimt by de earste petearen, sa waard tongersdeitejûn dúdlik. De VVD redenearret dat SDW dan wol de grutste is, mar net de winner fan de ferkiezingen.
Sociaal Duurzaam Weststellingwerf is ûntstien út de PvdA, Weststellingwerf Natuurlijk en Vrijheid Voor Allen. De VVD makke in fergeliking mei fjouwer jier lyn. Doe hiene de trije partijen mei-inoar mear stimmen as SDW no. "Bijna 1100 stemmen minder bij een hogere opkomst, de VVD heeft 231 stemmen gewonnen", sa sei VVD'er Roelof Theun Hoen oer it behelle resultaat by de ôfrûne gemeenteriedsferkiezingen. Under oare it CDA gie mei yn dy redenearring.
SDW sil wol as earste oan tafel by de VVD om te praten oer it nij te foarmjen kolleezje.


title: Langere reistiid tusken Ljouwert en Meppel

maintext:
Wa't dit wykein mei de trein tusken Ljouwert en Meppel reizgje wol moat rekken hâlde mei in langere reistiid. Der ride gjin treinen mar bussen tusken Ljouwert en Akkrum. Dat hat te krijen mei wurk oan de spoarbrêge by Ljouwert. Dêrneist is ek de tsjinstregeling fan Akkrum ôf wat oanpast. Dat betsjut dat je in kertier oant healoere langer ûnderweis binne.
Ek it skipfeartferkear hat lêst fan it wurk. De seinen by de brêge steane op read, en der is gjin betsjinning mooglik.


description: De Business Contact Dagen Noord, tiisdei en woansdei, yn Ljouwert binne folslein útferkocht. Op de beurs yn it WTC Expo treffe ûndernimmers en oerheden elk

title: Business Contact Dagen Noord útferkocht


title: Gemeente wol havenkantoar Starum foar 70.000 euro opknappe

maintext:
De gemeente Súdwest-Fryslân wol 70.000 euro frijmeitsje om it havenkantoar yn Starum in flinke opknapbeurt te jaan. De gemeenteried wurdt yn maaie frege it jild beskikber te stellen.
By de renovaasje stiet duorsumens sintraal. Sa kriget it nije kantoar kezinen mei sterk isolearjende beglêzing en wurdt de cv-tsjettel ferfongen troch in luchtwaarmtepomp. Mocht de opknapbeurt trochgean, dan sette de wurksumheden yn de hjerst útein, nei it wettersportseizoen.


title: Boargerinisjatyf foar Frysk kin noch wol hantekeningen brûke

maintext:
It Europeesk boargerinisjatyf foar de beskerming fan minderheidstalen rint yn Fryslân noch net stoarm. Oant no ta hawwe 2500 Friezen it Minority Safe Pack online ûndertekene. Yn hiel Europa hawwe mear as 900.000 minsken harren hantekening set. Noch twa wiken lang kinne hantekeningen set wurde. Pier Bergsma fan de Ried fan de Fryske Beweging hat der wol betrouwen yn. De ried hat ek noch hantekeningen op papier te lizzen en minsken kinne noch stimme.
It boargerinisjatyf hat as doel alle 50 miljoen minsken te beskermjen en te stypjen dy't in minderheidstaal prate. It inisjatyf moat safolle mooglik ûndertekeners hawwe om jildich wêze te kinnen. It hat op syn minst ien miljoen hantekens nedich. Yn Nederlân leit de drompel op 19.500.
De Europeeske organisaasje dy't it boargerinisjatyf opset hat, de Federal Union of European Nationalities (FUEN), hat op nasjonaal nivo al in rol spile. seit Pier Bergsma fan de Ried fan de Fryske Beweging. Hy neamt it mooglik ferdwinen fan de rjochtbank út Ljouwert en it opgean fan Omrop Fryslân yn in gruttere, lanlike of regionale organisaasje. It FUEN hat dêr protestbrieven oer stjoerd om dit tsjin te gean.


title: Ferkiezingen: opkomstsifers om 15.00 oere

maintext:
De opkomst foar de gemeenteriedsferkiezingen yn Fryslân lei om 15.00 oere gemiddeld krekt boppe de 30 prosint. De heechste opkomst waard metten op Skiermûntseach, dêr't 54 persint nei de stimbus gie. It leechste lei de opkomst yn Achtkarspelen, dêr't 24 prosint fan de minsken stimde. De Waadeilannen skoare tradisjoneel heech en ek dit jier is dat wer sa. It Amelân, Skylge en Flylân lizze allegear sa om de 40 prosint hinne.
By de measte stimburo's leit de opkomst foar de riedsferkiezingen heger as dy foar it referindum oer de nije ynljochtingewet, útsein op Skier. Dêr skoart it referindum 4 persint heger as de riedsferkiezingen. Nei alle gedachten komt dat troch de toeristen dy't op it eilân binne. Dy kinne wol stimme foar it referindum en net foar de ried.
De sifers om 15.00 oere:
Skiermûntseach 54%
It Amelân 42,5 %
Skylge 40.1 %
Flylân 39%
Smellingerlân 35%
Tytsjerksteradiel 29%
Harns 28,8%
Dantumadiel 25%
Achtkarspelen 24%
Eaststellingwerf 26,4%
Weststellingwerf 25%
Opsterlân 27%
Fryske Marren 26%
It Hearrenfean 18,13% (13.00)


title: Mear reizgers ferwachte troch rappere buslinen

maintext:
Rappere buslinen tusken Dokkum en Ljouwert moatte der foar soargje, dat mear minsken mei it iepenbier ferfier nei wurk, skoalle of oare aktiviteiten gean. Mei in eksperimint op de linen 51 (fia Oentsjerk) en 54 (fia Stiens) wol de provinsje útfine, oft it wurket de bussen net mear troch de doarpen ride te litten, mar de halten oan de râne fan de doarpen te setten.
Deputearre Kramer wit dat it net goed falt yn guon doarpen, mar fynt it algemien belang fan hegere oarder. Boppedat kin troch mear passazjiers yn de bussen it iepenbier ferfier better yn stân hâlden wurde en is der mear jild om oare ferfiersfoarsjenningen yn stân te hâlden. De groei sil benammen sitte yn it tal minsken út de stêden, dat dan wol de bus pakke sil.
Yn Drinte hat earder in eksperimint west mei rappe buslinen. It tal minsken dat doe yn de bus stapte, gie mei in lytse 10 prosint omheech.


title: Bantegea ferneamt fjild nei Sjinkie Knegt by huldiging

maintext:
Sjinkie Knegt is freedtejûn yn syn wenplak Bantegea huldige foar syn prestaasjes by de Olympyske Spelen yn Súd-Koreä. De shorttracker kaam thús mei in sulveren medalje op de 1.500 meter. Inkelde wiken dêrfoar wûn er mei grut fertoan fan macht it Europeesk kampioenskip shorttrack yn Dresden. Knegt ried freed mei in crossauto Bantegea yn, folge troch inkelde fan syn crossauto-freonen. Hjirnei waard er huldige op in poadium foar SCC De Pomp oan de Middenwei. Hy waard dêr tasprutsen en krige kado's.
Fjild ferneamd nei Sjinkie
Ta syn ferrassing krige Knegt te hearren dat it fjild foar basisskoalle De Reinbôge yn it doarp nei him ferneamd wurdt. It hjit tenei 'Sjinkie fjild'. It doarp wol mei dizze ferrassing oan de bekendste ynwenner fan it doarp, fernimme litte dat se tige grutsk op him binne en dat er as sportman in ynspiraasje is foar de doarpsbern.


title: Betinking yn Koarnwert foar dichter Obe Postma

maintext:
Yn Koarnwert is tongersdei in spesjale betinking foar dichter Obe Postma hâlden. It is dit jier 150 jier lyn dat Postma berne is. Ta eare dêrfan hat kommissaris fan de Kening Arno Brok in blomstik by it grêf fan Postma lein by de Sint Bonifatiustsjerke yn Koarnwert. Direkteur Bert Looper fan Tresoar droech foar út it wurk fan Postma. Obe Postma is berne yn Koarnwert en hat in protte skreaun oer it Fryske lân en har bewenners troch de tiid hinne. Op syn grêfstien falt te lêzen: "Dichter fan 't Fryske lân".
Obe Postmadagen
Op 6, 7 en 8 april binne de Obe Postmadagen. Der wurdt dan ûnder oare in nij boek presintearre, in kuier organisearre en in konsert hâlden. Mear ynformaasje dêroer is te finen op de webside obepostma.nl.


title: FIDEO: Bestjoer Jouster skûtsje wol tichter op skipper sitte

maintext:
It wie ôfrûne simmer ien fan de opfallendste saken by it skûtsjesilen yn de SKS: it skûtsje fan De Jouwer waard troch it bestjoer fan de SKS út kompetysje helle. Dit waard dien om't se de orizjinaliteitsregleminten oertrêden hawwe soene. Skipper Dirk Jan Reijenga woe fanwege de feiligens oan board gjin oanpassingen dwaan oan it mêstbeslach.
Der tichter op
It bestjoer fan de stichting efter it Jouster skûtsje hat no it beslút naam om har mear mei de beslútfoarming te bemuoien om in saak lykas dy fan ôfrûne simmer yn de takomst foarkomme te kinnen. Tjeerd de Jong, foarsitter fan de stichting Skûtsje Haskerlân, seit mei klam dat der ferline jier gjin mieningsferskil wie tusken de stichting en skipper Dirk Jan Reijenga: "It wie mei it ferstân fan doe en de kommoasje fan doe miskien wol de bêste beslissing. Der is doe goed oer praat en der is in kar makke. Achterôf sizze je, it hat net de goede kar west...."
Adviseur
De nije skipper fan it Jouster skûtsje Rinus de Jong wie woansdei te gast yn Fryslân Hjoed. Hjiryn fertelde er dat Arend Wisse de Boer oannaam is as adviseur by it Jouster skûtsje. De Boer is bekend fan de IFKS dêr't hy skipper is op de Drie Gebroeders.


title: Moasje foar fangrail by kanalen Achtkarspelen

maintext:
De FNP-fraksje yn Achtkarspelen sil kommende tongersdei in moasje yntsjinje oer in fangrail dy't lâns it Prinses Margrietkanaal en it Van Starkenborghkanaal komme moat. De fraksje frege earder ek al omtinken foar in fangrail lâns de dyk tusken Strobos en Súdhorn. Oanlieding binne meardere ûngelokken, wêrby't auto's yn it wetter bedarren.
It ôfrûne wykein wie it krekt oer de grins yn Grinslân wer raak en bedarre in auto yn it wetter. Der rekke dizze kear net ien ferwûne, mar de fraksje neamt de situaasje libbensgefaarlik. It werombringen fan de maksimumsnelheid en it plan om treppen by de wâl te meitsjen, binne neffens de partij net foldwaande.


title: Hearrenfean huldiget olympyske ynwenners

maintext:
Gemeente Hearrenfean hat tongersdei har ynwenners huldige dy't yn febrewaris meidienen oan de Olympyske Spelen yn Súd-Koreä. It giet om tolve sporters en in pear coaches, wêrûnder Jillert Anema, Remmelt Eldering en Henk Hospes.
Ferrassingsgast
Net eltsenien koe derby wêze. Sven Kramer en Suzanne Schulting wienen twa grutte nammen dy't ôfsizze moasten. Earst stie Ireen Wüst ek by de ôfwêzigen, mar sy wie úteinlik dochs op It Hearrenfean as ferrassing. Sy waard as lêst fan iederien huldige.
Earepenning
De goudenmedaljewinners krigen allegear ek noch in earepenning fan de gemeente Hearrenfean. Utsein Jorien ter Mors, want dy hie al ien.
Wa wienen der?
Net alle sporters koenen der dus by wêze, mar dizze tolve wienen der wol allegear: reedriders Carlijn Achtereekte. Jorrit Bergsma, Lotte van Beek, Anice Das, Antoinette de Jong, Jorien ter Mors, Esmee Visser, Annouk van der Weijden en Ireen Wüst en shorttrackers Daan Breeuwsma, Yara van Kerkhof, Itzhak de Laat en Dennis Visser. Rianne de Vries en Lara van Ruijven soenen ek komme, mar sy wienen siik.


title: Kollum: "Doarpsbelang"

maintext:
"It duorre even foar't ik it yn 'e gaten hie. Sterker noch: ik hie al stimd, en doe kaam ik der achter. Hjir yn Amsterdam bringe wy mei de gemeenteriedsferkiezingen twa stimmen út: ien foar 'de stad' sa't it hjir hjit, foar de gemeenteried fan de folsleine gemeente Amsterdam, en ien foar it stedsdiel. Dat wie altyd de 'stadsdeelraad', mar dat is net mear sa. It hjit no de 'stadsdeelcommissie'.
Oant sa'n acht jier lyn wie ús haadstêd ferdield yn fjirtjin stedsdielen. Dat moast minder, dus doe kaam der in weryndieling en wiene it der noch mar sân. Dat foldie net. Alle stedsdielen hiene de omfang fan in middelgrutte gemeente, en sa hie de gemeenteried fan de stêd dus hast neat mear te sizzen. Dus it moast wer oars. Der kamen yn 2014 bestjoerskommisjes. En dy binne dizze wike ferfongen troch stedsdielkommisjes. Snapsto it noch?
Somtiden fyn ik it ek net sa gek dat se hjir sizze dat it dochs net útmakket watst stimst en dat de manlju en froulju heech yn 'e Stopera dochs dogge wat se sels wolle. Want dêr liket it al op, dat de sintrale gemeenteried alle macht nei harren ta lutsen hat. Ek al meie we no dus stimme foar die stedsdielkommisje.
Ik moast tinke oan Skearnegoutum, dêr't ik opgroeit bin. Dêr is it wat simpeler, en al jierren itselde. Al salang't ik wit hast dêr Doarpsbelang. In bestjoer dat fergadert oer de bermen fan de Ivige Leane, parkearproblemen by de skoalle en foarljochtingsgearkomsten oer eksperiminten mei lijnbussen en lijntaksi's. Dat is dus ek al jierren itselde.
De notulen fan de gearkomsten steane kreas útwurke op in webside. Op dy webside is ek in brosjuere te finen oer Skearnegoutum en Loaiingea, foar toeristen en rekreanten, hielendal opsteld yn lettertype Comic Sans. Hoe'tst lid wurde kinst fan Doarpsbelang en wat it kostet stiet der net by. Mar wol alle tillefoannûmers fan de bestjoersleden, dus dêr komt Skearnegoutum wol út.
Der is dus in bestjoer, en op it stuit binne der twa fakatueren, neffens de webside. Ik tink net dat it in bêst betelle putsje is, om yn it bestjoer fan Doarpsbelang Skearnegoutum te sitten. En it kostet de boargers fan Skearnegoutum ek noch jild, om lid te wêzen fan Doarpsbelang.
Dat hawwe wy net yn Amsterdam. De ferkeazen minsken dy't yn de stedsdielkommisjes fan Amsterdam komme, fergaderje twa kear yn 'e moanne mei it deistich bestjoer - dat beneamd is troch de gemeenteried - en krije dêr 700 euro foar. Plus stipe fanút it stedsdiel foar harren wurk. Dat soene se yn Skearnegoutum ek wol leuk fine, tink ik. De wichtichste taak fan de leden fan de stedsdielkommisje is itselde as dy fan Doarpsbelang: prate mei boargers, en mei amtners en bestjoer fan de grutte sintrale gemeente.
Ik tink dat it foar de Skearnegoutummers hiel noflik is om te witten dat der yn dy-en-dy strjitte ien wennet dy't yn it bestjoer fan Doarsbelang sit. En dat asto in ekstra hûnetoilet op 'e Zwettewei hawwe wolst, der ien in kontakt hat by de gemeente Súdwest-Fryslân, dy't dat oanfreegje kin. Ik stel my sa foar dat foar de gemeente SWF it ek tige noflik is om yn alle doarpen, of yn alle gefallen yn Skearnegoutum, in klup te hawwen dy't wit wat der ûnder de boargers libbet. Ik haw net it idee dat de kloof tusken Skearnegoutumers en de polityk sa grut is. Hup, Doarpsbelang.
Dat is hjir al wat oars. Ik kin net ien fan de minsken dy't ik kieze koe foar Stedsdielkommisje Sintrum East. Mar goed, ik kin de minsken fan fiif huzen fierderop ek al net.
Fansels binnen der ek noch wat oare ferskillen, tusken Skearnegoutum en Amsterdam. De Stedsdielkommisje Sintrum East giet oer de ien-nei-grutste toeristyske trekpleister fan Amsterdam, nammentlik Artis, der rinne twa metrolijnen troch harren stedsdiel hinne, wêrfan ien de Noord/Zuidlijn, dy't dizze simmer ride sil, en der is in enoarme hoerenbuert.
Dus hawar, it is hjir miskien ek krekt wat yngewikkelder. Want dat allegearre hawwe se yn Skearnegoutum noch net."


title: Fiif miljoen kúb sân yn it Amelanner Seegat

maintext:
Rykswettersteat begjint tiisdei mei in grut eksperimint yn it Amelanner Seegat. Troch fiif miljoen kúb sân op de boaiem foar de kust del te stoarten, ûndersiket Rykswettersteat hoe't de Nederlânske kust op duorsume wize meigroeie kin mei de stiging fan de seespegel. Rykswettersteat hat ferline jier al de besteande situaasje opmetten om te sjen wat de gefolgen fan it stoarten fan it sân binne.
Der is foar it Seegat keazen om't dit in natuerlik en selsstannich wurkjend systeem is. De útkomsten fan it ûndersyk wurde brûkt yn de beslútfoarming fan 2020, om te kommen ta in goede beskerming fan de kust.


title: Fries Will Davey skoart ynternasjonale hit mei Escobar

maintext:
Hy is 18 jier, komt fan De Hommerts en is yn Mauritius ferneamd mei syn elektroanyske moombahton-hit Escobar: Wietze Wempe, of better Will Davey. Op ynternet stean meardere útfieringen fan syn nûmer. It YouTube-filmke hjirûnder is yn goed in moanne tiid al mear as 30.000 kear besjoen. Neffens Wietze is syn track allinnich al yn Mauritius 10.000 kear besjoen. "De styl fan it nûmer is dêr bêst wol grut", ferklearret er it sukses. Moombahton is in soarte fan Braziliaanske muzyk mei reggeaton-ynfloeden, dêr't in soad op dûnse wurdt yn diskoteken.
Ynternasjonaal
Wietze docht de oplieding Sound Design by D'Drive yn Ljouwert en hat it nûmer op syn kompjûter makke. "Ik spile al folle piano en woe dat fierder bringe. Doe haw ik op myn kompjûterke programma's ynstallearre. Dêrmei haw ik muzyk makke en sa is it nûmer ûntstien." Dêrnei hat er it nei in YouTube-kanaal stjoerd en is it ynternasjonaal oppikt. It komt dus goed út dat er it nûmer net útbrocht hat ûnder syn eigen namme, mar as Will Davey. "Wietze Wempe is gewoan in Fryske namme, mar ik fûn dat it ynternasjonaler moast."
Gearwurking
It hat wol efkes duorre, foardat it nûmer klear wie. Dat hat er dien mei syn klassegenoat Michael Fortera. "De plaat stie der al in jier en hy sei: moatst him ôfmeitsje. Doe hawwe we dat tegearre dien." Will Davey hat yntusken ek al oanbiedingen út it bûtenlân wei krigen. "Twa wiken lyn krige ik in mailtsje fan in man út Miami. Dy fûn it nûmer fet en frege oft ik mei him in track meitsje woe. Ik tocht, wat gebeurt my no? Superleuk, doen!" Wietze sjocht it wol sitten om troch te gean mei it meitsjen fan elektroanyske muzyk. "Ik hoopje noch in soad út te bringen."


title: Friezen om utens: Joke Bakker út Nij-Seelân

maintext:
Wannear langesto it meast nei thús? Foar it projekt Friezen om utens ynterviewt programmamakker Miranda Werkman Friezen oer de hiele wrâld. Wannear fiele se har thús? Hoe geane se om mei feroaringen en emoasjes en spilet de Fryske taal dêr noch in rol by? En foaral: wannear langje se it meast nei thús?
Yn dizze ôflevering Joke Bakker út Nij-Seelân. As lyts famke woe se al mear fan de wrâld sjen as Mitselwier. No sit se oan de oare kant fan de wrâld. Oer werom gean tinkt se fral op dagen dat se har wat 'silich' fielt.
Friezen om utens is ûnderdiel fan Lân fan taal, LF2018. It is fan 30 maart ôf te sjen yn it Paviljoen Liwadders.


title: Soargen oer mear wenweinstânplakken Fennepark Drachten

maintext:
Bewenners fan it Fennepark yn Drachten meitsje harren soargen oer de útwreiding fan wenweinstânplakken yn de wyk. De gemeente Smellingerlân beneamde okkerdeis trije lokaasjes yn de wyk, dêr't mooglik tweintich wenweinen komme. De bewenners binne it dêr net mei iens. Se fine dat der yn de wyk al foldwaande doelgroepen mei in ôfwikende libbensstyl binne.
Sa is der yn de wyk in lokaasje dêr't allinnichsteande minderjierrige asylsikers wenje en binne der trije wenfoarmen fan Talant foar ferstanlik beheinden. De draachkracht yn de wyk is dan ek berikt, fine se. Wykbewenner Henk Mulder: "De ferskate doelgroepen soene evenredich ferdield wurde moatte oer Drachten, yn stee fan se allegear yn ien wyk te húsfestjen."
De wykbewenners binne ek net te sprekken oer it proses. Se hiene yn in folle earder stadium ynformearre wurde moatten. De bewenners praten tiisdei mei wethâlder Jos van der Horst op in ynformaasjegearkomste oer de mooglike lokaasjes. Dêr is troch de bewenners oanjûn dat de gemeente better ûndersyk dwaan moat nei geskikte lokaasjes yn Drachten.


title: Auto op 'e kop yn de sleat by Eastersee

maintext:
By Eastersee is snein oan it begjin fan de jûn in auto op 'e kop yn de sleat bedarre. It ûngelok barde op de Westeind by Eastersee. Hoe't de auto krekt yn de sleat telâne kaam is, is noch net bekend.
De ynsittenden binne mei help fan omstanners út de auto helle. Hoe't se der oan ta binne, is net bekend. De plysje docht ûndersyk nei it ûngelok.


title: Skûtsjestichting Stêd Dockum keapet hierd skûtsje Ebenhaëzer

maintext:
It bestjoer fan de Stichting Skûtsje Stêd Dockum hat it wedstrydskûtsje wêrmei't se ferline jier promovearren yn de IFKS, offisjeel kocht. Dêrfoar binne by de notaris de papieren tekene mei de eardere eigeners. De stichting hierde it skûtsje ferline jier om út te finen hoe't it foldie. De wedstriden giene sa goed, dat besletten waard it skûtsje te keapjen. It skûtsje krijt de namme Ebenhaëzer, sa't de earste eigener Sybren van der Werf dy yn 1907 betocht hie.
Flak foar de oerdracht is it skûtsje noch ynkoarte om te foldwaan oan de Europeeske regels. De kommende tiid moat der noch hiel wat ûnderhâld dien wurde oan it skûtsje. It bestjoer wol it safolle mooglik yn de oarspronklike steat werombringe.


title: Eksperimint slagge: tenei lesride fan 16,5 jier ôf

maintext:
Lang om let is der dizze wike in wet oannommen wêrmei't jongerein ûnder de 18 jier al lesride mei. It eksperimint 2toDrive rûn al twa jier en is no omset ta in echte wet. De jongeren meie tenei mei 16,5 jier al begjinne mei lesriden en op harren 17e libbensjier kinne se dan it rydbewiis helje. Oant se 18 jier binne, moatte dizze jongeren wol ride ûnder begelieding fan in persoan dy't al mear as fiif jier it rydbewiis hat.
2toDrive wie it eksperimint wêrmei't jongeren fan 17 jier al efter it autostjoer krûpe mochten om les te riden, mar nei twa jier hold dy proef yn oktober foarich jier op.


title: "It profesjonele reedriden is eins yn Ljouwert begûn"

maintext:
De striid om de Sulveren Bal yn de iishal fan Ljouwert stiet dit jier yn it teken fan de skiednis fan it koartebaanriden. Kommende woansdei is de tredde edysje fan de Sulveren Bal-riderij. De organisaasje neamt it 'it rapste tournoai fan Nederlân'. Under oare Jesper Hospes, Anice Das, en Marrit Leenstra dogge oan it toernoai mei. De wedstriden wurde ferriden yn de Alvestêdehal yn Ljouwert.
"Wedstriidreedriden is yn Ljouwert begûn"
Toernoaidirekteur Jan Ykema: "De profesjonele reedriderij is eins begûn yn Ljouwert. Yn it ferline organisearren krochbazen koartebaanwedstriden. Ien sa'n herberch hiet De Gouden Bal. Us namme De Sulveren Bal ferwiist dêr in bytsje nei. As it 200 of 250 jier ferlyn winter wie yn Ljouwert, dan waarden de minsken gek yn de kop. Se woene it iis op. Der kamen in soad minsken yn de stêd. De herbergiers hâlden koartebaanwedstriden. Dan kamen der in soad minsken op ôf dy't nei dy tiid ek wat dronken. De reedriders koene yn dy tiid goed jild fertsjinje. Ast it oer mienskip hast: yn dy tiid kamen se fan withoe fier op redens nei Ljouwert ta, om op de stedswâlen fan Ljouwert mei syn 15 tûzenen tagelyk nei in koartebaanriderij te sjen.
Teäterstik
Op 21 maart komme de bêste reedriders fan Nederlân, en ek bûtenlânske riders nei de Ljouwerter Alvestêdehal om te riden om de Sulveren Bal, in sprinttoernoai oer 100 meter. De middeis is der earst in jeugdtoernoai, jûns komme de kanonnen oan bod, seit Ykema. Dêrnei is der in teäterstik oer hoe't it 200 jier ferlyn wie. Dêrnei komme wy wer út yn it jier 2018: Ljouwert Fryslân Kulturele Haadstêd 2018.


title: NS praat mei politisy oer yntercity Ljouwert-Zwolle

maintext:
De NS Regiodireksje Noard- en East-Nederlân sil freed mei politisy om tafel om te oerlizzen oer in bettere treinferbining tusken Ljouwert en Zwolle. De direksje nimt dan ek in petysje oer de tsjinstregeling yn ûntfangst. Dy is goed fjouwertûzen kear ûndertekene. De ûndertekeners wolle dat de treinen wer ride op tiden sa't it wie.
Sûnt desimber stiet de yntercity tusken Ljouwert en Zwolle net mear stil by de stasjons Grou-Jirnsum, Akkrum en Wolvegea. Dat soarget foar in langere reistiid. Neffens it buro RailEvent binne der mooglikheden om de ferbining te ferbetterjen sûnder de tsjinstregeling folslein om te smiten.


title: Prijor sjit ONS Snits yn einfaze tsjin VVOG nei trije punten

maintext:
Troch in let doelpunt fan Genridge Prijor hat ONS Snits freedtejûn wûn fan middenmoater VVOG út Harderwijk. De ploech fan trainer Chris de Wagt hie yn de earste helte in komfortabele foarsprong opboud, mar seach dy nei it skoft as reek ferfleanen. Uteinlik stapte de thúsklup dochs mei in oerwinning fan it fjild. Yn Snits waard it 3-2.
ONS Snits kaam healwei de earste helte op foarsprong troch in goal fan oanfaller Prijor. Amper bykaam fan dy treffer krigen de Snitsers in penalty fan skiedsrjochter Daan Schaper. Middenfjilder Michael Lanting wist hjir wol ried mei en skeat fan alve meter raak. Even letter gie ek oan de oare kant fan it fjild de bal op de stip. Pernelly Biya makke foar VVOG de oanslutingstreffer.
Wrakseling
Yn it twadde bedriuw seach ONS Snits dat VVOG wer op likense hichte kaam. Harrie Kersten makke foar de besikers de lykmakker. Beide ploegen moasten it yn de einfaze elk mei tsien man dwaan, want Ale de Boer fan ONS Snits en Jeffrey Snijders fan VVOG waarden nei in wrakseling mei read fuortstjoerd.
Dochs wûn ONS Snits, want ien minút foar tiid wie it Prijor mei syn twadde goal fan de jûn dy't de winnende goal makke. VVOG-keeper Frans Koornberg liet in frije traap fan Lanting los, wêrnei't Prijor der as de piken by wie de rebound binnen te wurkjen.
Moandei komt ONS Snits alwer yn aksje. Op twadde peaskedei spylje de Snitsers dan yn en tsjin Spijkenisse.


title: Hieltyd mear banen en minder útkearingen yn Fryslân

maintext: De wurkleazens yn Fryslân nimt hieltyd fierder werom. Dat docht bliken út de nijste sifers fan útkearingsynstânsje UWV. Ein febrewaris hiene goed 14.000 Friezen in WW-útkearing. Dat is rom 4 persint fan de beropsbefolking. Benammen yn de soarch is mear wurk. Yn fergelyk mei in jier lyn, is it tal WW-útkearingen mei hast 25 persint weromrûn.


title: Sven Kramer tredde nei twa ôfstannen op WK allround

maintext:
Sven Kramer stiet nei de twadde dei fan it WK allround yn Amsterdam op it tredde plak yn it algemien klassemint. De reedrider einige op de 500 meter sneontemiddei as sechde mei in tiid fan 37.43. Yn de wedstriid fan sneontejûn, op 'e 5000 meter, moast Kramer de winst ôfstean oan Sverre Lunde Pedersen. De tiid fan Kramer, 6.34.15, wie úteinlik genôch foar it twadde plak. Ploechgenoat Patrick Roest begjint snein as klassemintslieder oan de lêste dei fan it WK allround yn Amsterdam.
Kapot knokt
Neffens Kramer wienen de omstannichheden op 'e baan yn Amsterdam sneon swier. ''Ik haw my hjoed hielendal kapot knokt'', sei Kramer nei ôfrin fan de 5000 meter yn it Olympysk Stadion. ''Ik hie graach wat mear ôfstân pakt, mar dat siet der net yn. Benammen yn de bocht, dêr moast ik troch skuorpapier hinne.''


title: Ek Fryslân wol graach WK hurdfytsen yn Noard-Nederlân

maintext:
Fryslân is der bliid mei as it WK hurdfytsen yn 2020 yn Grinslân en Drinte plak fynt. Dat seit deputearre en wielerfan Sander de Rouwe. Dy kâns is tanommen, nei't Venetië him weromlutsen hat as kandidaat. Fryslân hat de ambysje om in grutte ynternasjonale hurdfytsronde nei ús provinsje te heljen yn de perioade 2020-2025. Dêrby kinne je tinke oan de start fan de Tour de France, de Vuelta of de Giro. Dan net yn itselde jier as it WK, mar bygelyks nei 2022, as it wurk oan de Ofslútdyk klear is.
It WK hurdfytsen yn Noard-Nederlân smyt Fryslân yn alle gefallen wat op, bygelyks oernachtingen en belutsenheid fan Surhústerfean. It hurdfytsklimaat is geunstich yn Fryslân en it noarden. Organisaasjes kinne hjir bygelyks rekkenje op in soad frijwilligers.


title: Kroech yn Aldskoat stiet fol reek troch houtkachel

maintext:
De brânwacht fan It Hearrenfean waard sneontejûn oproppen foar in skoarstienbrân yn kafee It Skoat yn Aldskoat. De besikers stienen al bûten doe't de brânwacht oankaam, want de kroech stie fol reek.
Nei ynspeksje die bliken dat de houtkachel de oarsaak wie. De ynhâld fan de kachel is lege en de kroech is fentilearre. Net ien rekke ferwûne, der wie inkeld skea troch de reek.


title: Poalljocht te sjen yn Noard-Fryslân

maintext:
Foar de oplettende natuerleafhawwer wie der sneintejûn yn Noard-Fryslân wat moais te sjen yn de loften: it poalljocht. De grienreade gloede wie mei wat muoite mei it bleate each te sjen, mar mei in kamera hiene minsken mear gelok.
Paul Lezwijn fan Holwert is ien fan de minsken dy't it slagge is om it natuerfenomeen mei in kamera fêst te lizzen. Hy die dit fan út syn sliepkeamersrút yn Holwert. Neffens Lezwijn wie de Aurora koart mar goed te sjen fanút it noarden fan Fryslân, sa lit er op twitter witte.
Seldsum
It komt net al te faak foar dat it poalljocht yn Fryslân te sjen is. Gewoanwei moatte minsken in stik noardliker wêze, yn Skandinavië of Kanada bygelyks, om Aurora te sjen. It ljocht ûntstiet trochdat laden partsjes fan út de romte by de poalen maklik de atmosfear yn komme kinne. Hjirtroch kin de loft op inkele kilometers hichte gloeie yn in griene of reade kleur. It ljocht dat wy hjir yn Nederlân faak sjogge is meastentiids it gefolch fan in sinnestoarm.


description: De plysje hat tongersdeitenacht in 52-jierrige frou oanholden foar mishanneling. Om healwei fjouweren hinne krige de plysje in melding dat der ien mishanne

title: Plysje hâldt frou oan nei mishanneling yn Wytgaard


title: 'Ternaard foar de Wyn' hat twivels oer omjouwingsproses

maintext:
It is noch net dúdlik oft Ternaard in saneamd 'omjouwingsproses' krijt yn ferbân mei de oanfraach fan de NAM om dêr gas te winnen. Dat waard moandeitejûn dúdlik op in grutte ynformaasjejûn oer dat saneamde 'omjouwingsproses' yn de Dokkumer iisherberch.
In omjouwingsproses is in nije wurkwize dy't de belangen fan de streek better regelje moat as de âlde ynspraakproseduere. Op basis fan ynterviews mei sechstjin Ternaarders en ferskate maatskiplike organisaasjes tinkt in troch de oerheid ynhierd buro dat der wol draachflak is foar sa'n omjouwingsproses, mar de Ternaarder aksjegroep 'Ternaard foar de Wyn' hat grutte twivels. De aksjegroep fynt 16 ynterviews in fierstente lyts oantal om sa'n konklúzje te lûken en tinkt der oer nei om no om sels in enkête yn it doarp en omjouwing te hâlden.
Neffens boargemaster Marga Waanders fan Dongeradiel biedt in omjouwingsproses mear mooglikheden om op te kommen foar de belangen fan de streek en om goede ôfspraken te meitsjen oer it fergoedzjen fan skea troch gaswinning. Mar it beslút om - as earste gemeente - mei sa'n omjouwingsproses te begjinnen is noch net nommen. De oerheden sitte noch hieltyd yn de 'ferkennende faze', sa seit de boargemaster. Ein dizze moanne is der - as ûnderdiel fan dy ferkenning - in diskusjejûn oer 'nut en needsaak' fan it winnen fan it gas by Ternaard.
De Waadferiening en Miljeudefinsje namen earder al it beslút om NET mei te dwaan oan dit saneamde omjouwingsproses. Neffens miljeudefinsje giet it om skynynspraak. Miljeudefinsje is allinnich foar in omjouwingsproses as dat folslein loskeppele wurdt fan mooglike gaswinning.


title: Darter Danny Noppert útskeakele yn Leverkusen

maintext:
Darter Danny Noppert fan De Jouwer is der sneontemiddei yn Leverkusen net yn slagge de achtste finales te berikken. De 27-jierrige darter ferlear yn in beslissende leg mei 6-5 fan Joe Cullen út Ingelân. Lange tiid seach it der net nei út dat Noppert ferlieze soe. De Jouster kaam mei 3-0 foar en pakte ek noch in 5-3 foarsprong. Tsjinstanner Cullen smiet dêrnei in wichtige finish fan 72 út en sette yn de lêste leg oan mei in 180'er. Dêrmei kaam it Europeeske debút fan Danny Noppert by de PDC ta de ein.
Takom wike stiet yn München de twadde Europeeske Tour fan it profbûn op it programma. Noppert komt dêr sneon wer yn aksje op it poadium.


title: Gedicht: 'Nij-makke âld'

maintext:
Dichter van Fryslân Eeltsje Hettinga heeft een gedicht geschreven in het kader van de discussie rond orgaandonatie.
Hier draagt hij het gedicht 'Nij-makke âld' voor:
Nijmakke-âld herberget dyn hert
in lytse jazz ûnder jong febrewarisljocht.
In frou (it brein dea, de siken derút)
joech dy it lichem syn tiid, gong en slinger werom,
do, fluitsjend no de grêften del, it hert
in triljen sûnder roai, tromjend as gjin oar.
Yn de kroech by de Aldhou, earder
in roukeamer, wurdt frege: En
fielsto har ek, djip yn murch en bonken,
en hearsto ek de neigalm fan
har herteklop, bywannear't
de Dode Zielen oer de loften geane, want
Sst... se is my de beker fan âlde tabernakels,
har wetter, myn wyn.
Hear hoe't ûnder yn it kafee Chet Baker
traach, omtrint ûnderierdsk,
©EH.


title: Kollum: "IIsaai"

maintext:
"Eartiids wie it altyd sa dat de finer fan it earste ljipaai nei it provinsjehûs kaam. Dêr krige de kommissaris fan doe noch de Keninginne dat aai. Doe’t Jinke Kuperus fan Wurdum der mei it earste aai yn kaam freger kommissaris Hedzer Rypstra: “U hebt het ei zeker in een mandje." “Nee”, sei Jinke, “yn’e bûse fansels.”
Dan lottere in boade it aaike foar de kommissaris. Dat stie yn de regleminten. No en dan wie it klappe, jeuzelje, Jinke of wa dan ek krige in pear sinten en dan wie it wer dien. De Fryske media hienen wer wat op de foarside. Hjir en dêr yn de provinsje sieten guon lju te gnizen. Dy hiene al lang in aaike fûn, mar woene foar gjin goud dat stomme gedoch.
Der wiene wol mear dy’t dêr de gek mei hienen. Yn Boalsert waard ek ris it earste aai fûn. Dan gean je earst nei je eigen boargemaster. Dat wie Johan Mulder, de heit fan Oerol-Joop. Dy liet it earst ek efkes lotterje. Bliksems, it aai tipte wat. Diskusje. De finers, op suêde skuontsjes, wiene oertsjûge dat se it yn ’e greide fûn hiene, mar it liken net echte aaisikers. Santjin kear hin en wer belle mei de provinsje, mar dy woe it net ha. No, sei Mulder, dan moat we it mar ris besjen. Dopje. Bakje dêr by, tikje mei it aaike tsjin de râne en…… “gekookt” rôp Mulder. De suêde skuontsjes flokten ferslein.
Jim heare it, it yn stân hâlden fan tradysjes kostet hiel wat krêft.
It is tsjintwurdich oars. De kommissaris moat nei it aai. Mei de finer. Eventueel mei de finers, want je gean faak mei in maat te sykjen. En as dy maat it ljipke sjoen hat en seit: “Dêr moatte we mar sykje”, en de oare fynt it it tafallich, dan krijt dy de sulveren ljip. It is net oars. Mar dy oare mei ek op de foto.
De kommissaris moat it lân yn. Mei deputearre Jehannes Kramer, dy giet oer de fûgels hjirre. De foarsitter fan de pleatslike fûgelwacht, de foarsitter fan de BFVW, in kameraman en in ferslachjouwer fan Omrop Fryslân, en fotografen en ferslachjouwers fan de LC, FD en wat foar blêd se dêr yn It Heidenskip ek mar lêze. O ja, de boer fan wa’t it lân is, is der fansels ek. Dy hie it aai ek wol sjoen, mar woe dy drokte net en no krijt er it lykwols.
Sneon binne se it lân net yngien. It wie te kâld. Kommissaris Brok hie net iens in sjaal en mûtse. Dus no ha se mar sein dat je de fûgel net fersteure moatte. Dy ljip moast it aaike waarm hâlde, oars befrear it. Dêrom bin se it lân net yngien. De proseduere wie likegoed kâld, want op it hiem fan boer De Vries. It aai hoegde dus ek net lottere te wurden, want it wetter yn it lotterpantsje wie beferzen.
Wy Friezen ha nammentlik neat mei iis. Wy soene op 18 maaie tsien wetterfonteinen en in iisfontein iepenje. No dy tsien, dêrfan tinke se dat it wol klear komt. Ik moat it noch sjen, want op guon plakken is noch hielendal neat bard. Mar dy iisfontein wurdt him yn elts gefal net. Yn Dokkum sil dy komme. Dêr ha se earst krekt dien as wiene de prosedueres net goed. Dat it dêrom lang duorre. Unsin. Want ûndertusken hiene se al lang en breed mei de technyk dwaande wêze kinnen.
Want dêr ha se swierrichheden mei. Hoe makkest in iisfontein. Dêr moat wetter útkomme en dat moat befrieze. Mar hoe ûntteit dat iis dan wer om wer nij wetter te wurden wat wêr befrieze kin. In fontein is ommers in perpetuum mobile. It liket my in ûnmooglike opgave. Mar de iismasters fan Thialf en de Elfstedenhal kin alles. Mar it sil al efkes besocht wurde moatte as soks yn Dokkum wol wol. Dat duorret efkes.
Mar wit jim wat de ivich ferguodlikjende deputearre Sietske Poepjes seit? “It is net fan belang dat it op tiid klear is, as it mar in kear klear komt." Dat is de wize werop as yn Fryslân de polityk stâl krijt. Kin op 18 maaie dat beferzen ljipaaike fan It Heidenskip net yn Dokkum dellein wurde."


title: Bern dogge flashmob foar de wike fan de hoop

maintext:
Reizgers op it stasjon fan Ljouwert binne moandeitemoarn muzikaal ferrast troch skoalbern út Bitgummole. De bern fan basisskoalle CBS Mooitaki songen by de stasjonspiano in ferske oer hoop. Dêrmei waard de lanlike wike fan de hoop ynlaat. Oan de wike fan de hoop dogge sa'n 30.000 bern fan 150 ferskate skoallen yn Nederlân mei.
Net allinnich op it stasjon fan Ljouwert waard songen. Dat barde ek yn bygelyks Arnhem, Rotterdam en Maastricht. Doel fan de wike fan de hoop is om de minsken wat positiver te meitsjen en hoop te jaan.


description: De twa Fryske kandidaten yn de finale fan de Miss Boerin-ferkiezing 2018 hawwe njonken de titel grypt. Irene Spoelstra fan Sigerswâlde waard twadde. De oar

title: Friezinnen gripe neist titel Miss Boerin 2018


description: Shorttrackster Suzanne Schulting fan De Tynje is beneamd ta Ridder yn de Oarder fan Oranje-Nassau, fanwege har súkses op de Olympyske Spelen. Schulting wûn

title: Keninklike ûnderskieding foar Suzanne Schulting


description: De follybalsters fan VC Snits hawwe sneontejûn de sechde wedstriid yn de kampioenspûl wûn. De ploech fan trainer Abe Meininger moast in soad doek fiere om

title: Winst foar VC Snits nei geweldige comeback tsjin Set-Up'65


title: Wetterskip Fryslân wol enerzjy meitsje út slyk

maintext: Wetterskip Fryslân sil it slyk dat oerbliuwt by de wettersuvering tenei folslein duorsum ferwurkje. Op de lokaasjes op It Hearrenfean en yn Ljouwert wurdt it slyk oer trije jier omset yn enerzjy, sa is de bedoeling. Dêrfoar moatte op beide lokaasje de ynstallaasje flink oanpakt wurde. It wetterskip wol dêr 46 miljoen euro yn ynvestearje. De oanpak past bij de klimaatdoelstellingen fan Wetterskip Fryslân.


title: Fuotballer Mark Diemers bêste spiler fan Jupiler League

maintext:
Ljouwerter Mark Diemers is de bêste spiler fan de tredde perioade fan de Jupiler League wurden. De middenfjilder, dy't op it stuit útkomt foar De Graafschap, krige de measte stimmen fan yn totaal fjouwer nominearre fuotballers. Hy wint in saneamde brûnzen bolle.
Diemers makke yn de tredde perioade seis goals en boppedat joech de Ljouwerter ek noch trije assists. Takom wike freed krijt Diemers de priis oerlange, as De Graafschap thús spilet tsjin RKC Waalwijk.


title: Justysje easket seis jier tsjin Britsumer foar wrede oerfal

maintext:
Justysje hat seis jier sel easke tsjin in man út Britsum foar in oerfal mei in soad geweld yn Hjerbeam, twa en in heal jier lyn.
Mei de dea bedrige
De man oerfoel mei in maat in frou fan 77. Se waard fêstbûn, har mûle waard ôfplakt mei ducttape en se waard mei de dea bedrige. De manlju hienen ûnder oare sieraden, in horloazje, in platespiler en in dvd-spiler meinaam.
Buorman
Neidat de fertochten útnaaid wiene, is it slachtoffer letterlik it hûs út krûpt om de buorman te warskôgjen. Dy helle de ducttape fan har mûle.
DNA
De man út Britsum waard oardel jier letter oppakt op grûn fan DNA-materiaal. De fertochte seit dat er der neat mei te krijen hat. Neffens him wol ien him deryn lúzje mei âlde ducttape dy't er earder brûkt hat.
De twadde fertochte is net fûn.
"In wrak"
It slachtoffer fertelde yn har ferklearring dat se lichaamlik en mentaal in wrak wurden is nei de oerfal. Se freget 12.000 euro oan smertejild fan de fertochte.
De rjochtbank docht oer twa wiken útspraak.


title: Ferkiezingen: opkomst is wikseljend

maintext:
De opkomstsifers foar de ferkiezingen litte oant no ta in wikseljend byld sjen. Yn 14 Fryske gemeenten binne ferkiezingen foar in nije gemeenterieden yn álle Fryske gemeenten kin stimd wurde foar it referindum oer de Wet op de Inlichtingen- en Veiligheidsdiensten, better bekend as de sleepwet.
Op de eilannen leit de opkomst tradisjoneel heech. Op Skiermûntseach hie om 11.00 oere mear as in kwart fan de kiezers al nei it stimburo west. Dat jildt foar sawol de riedsferkiezingen as it referindum. Ek op It Amelân lizze de sifers boppe it Fryske gemiddelde. By sawol riedsferkiezingen as referindum leit it opkomtpersintaazje op 20% of heger. En Skylge melde in opkomst fan 19 prosint foar de riedsferkiezingen en 18 prosint foar it referindum. Itselde byld lit Flylân sjen.
Yn gruttere gemeenten komt de opkomst faak wat dreech op gong. Yn Smellingerlân wie de opkomst foar lykwols al 20% om 11.00 oere. Yn Tytsjerksteradiel wie it 14%. Yn de gemeente Harns wienen om dat tiidstip hinne hast 12 prosint fan de stimmers kommen. By it referindum lei de opkomst krekt wat boppe de 11 prosint. Dat binne sa'n bytsje deselde sifers as yn Dantumadiel. Allinnich yn Achtkarspelen lei de opkomst leger: krekt gjin 11%. Eaststellingwerf makket noch in ferliking mei de foarige ferkiezingen. Dizze kear is it 12%. Yn 2014 lei dat sifer op 6,4%. Dat is dus hast in ferdûbeling. Yn Weststellingwerf wie it persintaazje in bytsje heger: 13%. Ek Opsterlân kaam op 13 % út.
Yn Waadhoeke kin inkeld stimd wurde foar it referindum, de opkomst wie goed 5%.


title: Aris ferliest it yn twadde helte fan Den Bosch

maintext:
De basketballers fan Aris ha sneontejûn ferlern fan Den Bosch. De Ljouwerters giene thús yn it Kealledykje mei 90-82 ûnderút tsjin de nûmer trije fan de Dutch Basketball League. Aris stiet sechsde.
De Ljouwerters namen brutaal it inisjatyf en stiene nei it earste kertier mei 29-21 foar. Dy line koe yn it twadde kertier trochset wurde, sadat mei in stân fan 39-36 skoft hâlden waard.
Nei de rêst ferlear Aris it inisjatyf. Den Bosch wurke de efterstân fuort en stie nei it tredde kertier mei in lytse foarsprong fan 63-59 foar. Yn de lêste perioade koe Aris dy efterstân net mear goedmeitsje, sadat de wedstriid yn 90-82 foar Den Bosch einige.


title: De Hale Damwâld giet ticht, bewenners ferhúzje nei Talma

maintext:
Beskerme wenlokaasje mei soarch De Hale fan Elkander yn Damwâld giet ticht. De bewenners ferhúzje yn de hjerst nei Talma Hoeve yn Feanwâlden. Op dit stuit wenje alve minsken yn De Hale. Mei de kliïnten en de famyljes binne ôfspraken makke oer de oansteande ferhuzing. Neffens regiomanager Thea Dijkstra is in ferhuzing logysk: "De kliïnten gean no ek al geregeld nei de lokaasje yn Feanwâlden. Se ite dêr of dogge mei oan aktiviteiten." Al it personiel kin mei oer nei Talma Hoeve.
Guon politike partijen, ferienige yn Sociaal Links, binne poer oer de sluting. "De ferpleechhússoarch ferdwynt sa út Damwâld", seit Rommy Kempenaar. Neffens him giet it ta skea fan de bewenners yn De Hale.


title: Ien persoan ferwûne nei iensidich ûngelok by Oerterp

maintext:
By in iensidich ûngelok op de N381 by Oerterp is freedtejûn in persoan ferwûne rekke. De bestjoerder bedarre troch noch ûnbekende oarsaak mei syn auto yn de berm en sloech oer de kop.
It slachtoffer is oerbrocht nei it sikehûs yn Drachten. Fanwegen it ûngelok hat de oprit nei Easterwâlde koarte tiid ôfsletten west foar ferkear.


title: Kollum: "Grutsk"

maintext:
"Ik skrok moandei fan deputearre Michiel Schrier dy’t yn it Polytburo sei dat it nedich is dat de befolking fan Ternaard him ôfset tsjin gaswinning. Dêrnei soe de provinsje dat dan pas ûnderstreekje kinne. As je dat sizze, dan ha je my yn ’e gerdinen.
As de provinsje Fryslân seit dat dy idioate sitewaasje fan de Ofslútdyk daliks dien wêze moat, en dat kin net mei in kuolkastje, dan moat je ek soargje dat moarn dy hiele noch folle idioatere sitewaasje yn De Lemmer foarby is. Mar dat seit de provinsje net. Trochbûkelje oant de simmer. Dan it wurk in pear moanne stil. Dan sjoch we wer fierder.
Kom no, fan de ôfslach A6 oant Sondel is it dizze simmer in ûnmooglike sitewaasje. Heal ôfmakke rûnwegen, in weareld oan giele buorden en read-wite pealtsjes. De krusingen lizze der al in jier út, Lemsters moat noch in jier omfytse. Fierderop is de rûnwei net breder, mar smeller makke. Allegear gekloat by de ôfslach slûs. Nei Sondel ta moat der wer nij asfalt yn. Der komme no al ûngelokken op de stikjes glêd beton dy’t se der yn De Lemmer tusken prutst ha. En kom my net oan mei dat ferlechje dat der tefolle triedden yn in krusing sitte. Dat kin net wier wêze. It hat altiten sa west dat je se dan gewoan trochsnije en nije triedden pakke. Duorret miskien in dei langer. Net twa jier. De Lemmer krijt wer in rotsimmer.
It Frysk Museum krige in hege wrâldûnderskieding foar de moaie útstalling oer Alma Tadema. It is suver moai dat we hjir no Belgen ha dy’t ús kultureel opfiede. Museumdirekteur Kris Callens sei nammentlik dat hy grutsk wie. Dat wie moai. Wy wiene it ek. En doe soe ik in ferhaal begjinne oer dat deputearre Sietske Poepjes, deselde dy’t oer de Lemster dyk giet, dit nije wike fertale moat yn in museumbeliedsplan. Sadat al dy musea yn Fryslân wat mear sicht krije op de no wat twivelriedige takomst nei it kulturele jier. Net inkeld it Frysk Museum, mar alle. We binne dêr grutsk op, mar fertale dat net yn jild.
Mar der kaam ik net iens oan ta, ik stroffele oer dat grutsk. In oare deputearre, Jehannes Kramer, drukte nammentlik in giel plaatsje op in fiktyf ljippenêst. Sabeare, want der lei in broedsje yn en dy binne der noch net. Op dat plaatsje stie “grutsk op ús greidefûgel”. Dat plaatsje moat de aaien beskermje tsjin de jarreliedingen fan de boeren, dy’t stront oer of yn de greide kwakke, sadat der gjin mich, mar dus ek gjin fûgel mear is. As we dêr grutsk op binne, moatte we Callens fertelle dat hy tenei better in oar wurd brûke kin.
Boppedat, dyselde Kramer hat tastimming jûn dat stienmurden om Aldeboarn hinne deamakke wurde meie. De fûgelkriten fan Smelle Ie, Idzegea en Warkum hiene dat ek frege, mar dêr sei ûndersyk dat dêr ek wol oare bisten binne dy’t fûgeltsjes frette. Se jouwe dus ta dat dy stienmurd ljipkes fret, mar dêr wêr’t oare bisten it ek dogge mei de murd net deamakke wurde. Bist dêr no grutsk op Jehannes?
En dan kin ik noch wol efkes trochgean. Feangreidegebiet. Seis opposysjepartijen yn de Steaten sizze no dat it wetter dêr omheech moat. Foar alles better, sizze ûndersikers. Mar boeren fine it neat, dus wolle CDA en VVD it ek net. Kolleezjepartij SP hat gjin ferstân fan grûn, mar de FNP moat no mei dy seis oare partijen meistimme. En oars fuortrinne út it kolleezje. It programma fan de FNP, dêr binne se o sa grutsk op, seit it dúdlik. Dus sko moarn by de opposysje oan.
Boppedat, jim moatte as Steaten al gau teset oer de saneamde omgevingsfisy. Der sit ek kwaliteitsbesef yn. Ik fyn Pieter Stellingwerf in leave man, ha der wolris grutsk op west. Mar hy set no syn nije hûs op ’e kop, de daknaal ûnder. Guon lju fine it wer ris wat oars, mar dit soarte fratsen passe net yn it Fryske lânskip dêr’t we grutsk op binne en dêr’t Pieter wolris moaie ferhalen oer makke hat. En no Fryslân oanklaaie mei dy oer de kop waaide huzen. Wol immen mei foldwaande macht hjoed sizze dat Pieter syn hûs wer oarsom stean moat. Oars moatte we al ús grutskens wer ynleverje."


title: Auto yn beslach naam fan dôfhûdige rider sûnder rydbewiis

maintext: De plysje hat freed de auto fan in 31-jierrige man út Sint-Nyk yn beslach naam. De man wie ôfrûne woansdei yn Jiskenhuzen oanhâlden, om't hy ûnder ynfloed fan drugs achter it stjoer siet. De man hie boppedat gjin jildich rydbewiis. Dochs seagen de plysjes de man freed wer riden. Der is proses-ferbaal tsjin him opmakke en syn auto is hy foarearst kwyt.


title: Earelid en lid fan fertsjinste beneamd op KNKB-gearkomste

maintext:
Op de jierlikse gearkomste fan keatsbûn KNKB is Herre Hof út Frjentsjer tongersdeitejûn beneamd ta lid fan fertsjinste. Skiedend haadbestjoerslid Tjeerd Dijkstra fan Easterein is beneamd ta earelid.
Op de gearkomste hat Johan Okkinga út namme fan in groep keatsleafhawwers de plannen foar feroaringen yn it keatsen ynbrocht. It punt stie net op de wurklist, mar der waard troch guon ferieningen wol posityf op reagearre. It keatsbûn en de groep leafhawwers sille ynkoarten fierder oer de plannen prate.


title: Skoalbern te gast by Wetsus op Wrâldwetterdei

maintext:
Bern derfan bewust meitsje dat der hieltyd minder wetter is yn dizze wrâld en harren neitinke litte oer oplossingen. Dat wie it sintrale doel op Wrâldwetterdei foar de learlingen fan basisskoalle De Pionier út Ljouwert. Se wienen te gast by wetterynstituut Wetsus om mei te dwaan oan de bright idea hub, in kombinaasje fan spultsje dwaan en kennis meitsje mei wettertechnology.
De learlingen fermakken harren prima, mar in soad hiene gjin idee dat it wetter op dizze wrâld op ferskate plakken krap is of hielendal op rekket. Dat wetter wichtich is foar it libben op ierde witte se wol allegearre.
Ferline wike en dizze wike krije 700 learlingen út Fryslân de kâns om op it terrein fan Wetsus kennis te meitsjen mei wettertechnyk en alles wat dêrmei te krijen hat. De hoop is dat guon fan harren aansten, as se wat âlder binne, in stúdzje yn dizze rjochting kieze sille en sa in bydrage jaan kinne oan de oplossing fan it wetterprobleem.


title: Sulveren Ljip útrikt oan Riemer Miedema foar earste ljipaai

maintext:
Kommissaris fan de Kening Arno Brok hat sneontemoarn de Sulveren Ljip útrikt oan Riemer Miedema. De 20-jierrige ynwenner fan It Heidenskip fûn freedtejûn it earste ljipaai fan Fryslân op in stik lân yn de buert fan syn wenplak. De útrikking wie op it hiem fan de buorkerij fan de famylje De Vries, fan wa't it lân is dêr't it aai fûn waard.
Der wie neffens it fûgelwachtersbûn BFVW foar keazen om net it lân yn te gean, om't oars it nêst fersteurd wurde kin.


title: Plysje hâldt twa Roemeenske manlju yn Offenwier oan

maintext:
De plysje hat tongersdeitejûn nei yn sykaksje twa manlju, ien fan 25 en ien fan 38 jier, út Roemenië oanholden. Sy wiene mei noch in oare man yn de boskjes oan de Grienedyk yn Offenwier dwaande in klûs iepen te brekken.
Doe't plysjemanlju yngripe woene, naaiden de trije út. Mei in plysjehûn waard earst ien man oppakt. In healoere letter waard in twadde man oanholden. Nettsjinsteande de ynset fan meardere plysjemannen, de plysjehûn en in helikopter slagge de plysje der net yn ek de tredde man te pakken te krijen.
Klûs
De klûs wie ôfkomstich út in soarchynstelling yn Snits. Dy wie yn de nacht fan woansdei op tongersdei nei in ynbraak meinaam. De soarchynstelling hat oanjefte dien.
De plysje fûn de klûs yn de boskjes oan de Grienedyk en bleau yn de buert omdat de plysje tocht dat de ynbrekkers weromkomme soene om de klûs wer op te heljen. Dat barde ek, wêrnei't de plysje op skerp stie en efter de manlju oan gie.


title: Jong SC Hearrenfean pakt 1-0 winst tsjin Jong NAC Breda

maintext:
Jong SC Hearrenfean hat moandeitemiddei mei 1-0 wûn fan Jong NAC Breda. By rêst stie it noch 0-0, mar yn de 71e minút wist Jizz Hornkamp nei in foarset fan Nemanja Mihajlovic de 1-0 tsjin it net te koppen. SC Hearrenfean is op it stuit koprinner by de beloften.
De wedstriid op It Hearrenfean waard yn de 83e minút stopset fanwege tonger. Nei in lytse tsien minuten koene de spilers wer fierder.


title: Kielstra krijt spesjale flagge by iepening Wadden Center

maintext:
It Afsluitdijk Wadden Center is tongersdeitemiddei offisjeel iepene troch minister Cora van Nieuwenhuizen. Dêrby joech deputearre Michiel Rijsberman fan Flevolân deputearre Klaas Kielstra fan de provinsje Fryslân in spesjale flagge. De flagge is in neimakke fersy fan de flagge dy't symboal stie foar de Zuiderzeewet. Mei de flagge waard yn 1932 it sein jûn oan it personiel fan de MUZ, de Maatschappij tot Uitvoering van de Zuiderzeewerken, om de Ofslútdyk te sluten. Dêrmei waard de Sudersee offisjeel de Iselmar.
Fan grut belang
De minister fan Ynfrastruktuer en Wettersteat joech yn in taspraak oan dat de dyk noch altyd fan grut belang is foar ús lân. "Zonder de Afsluitdijk zouden steden als Breda en Utrecht aan de kust liggen en zou 60% van ons land onder water staan", sa sei Van Nieuwenhuizen.
Enerzjyneutraal
It gebou fan it Afsluitdijk Wadden Center is folslein enerzjyneutraal makke. De enerzjy wurdt opwekke mei sinnepanielen. It sintrum moat sa'n 100.000 besikers yn it jier lûke. It gebou is yn totaal 1800 fjouwerkante meter grut en bestiet út wite seishoeken dy't symboal stean foar de basaltblokken dy't tsjin de Ofslútdyk lizze. De folsleine kosten fan it opwurdearjen fan de Ofslútdyk wurde rûsd op 1,2 miljard euro.


title: Wetterpeil moat omheech yn feangreidegebieten

maintext:
It wetterpeil yn it mear as 70.000 bunder grutte feangreidegebiet moat omheech om fierdere útdrûging en boaiemdelgong yn it gebiet foar te kommen. Om't der dan ek minder CO2 frijkomt, is it boppedat better foar de natuer, sizze seis opposysjepartijen yn de Fryske steaten.
PvdA, D66, ChristenUnie, GrienLinks, Partij voor de Dieren en 50Plus ha mekoar fûn yn dit plan. Se binne dwaande om it foarstel fierder út te wurkjen om it ynkoarten te besprekken. De maatregel hâldt in soad yn foar de boeren, dy't baat hawwe by in leech wetterpeil, om't sy dan better mei swier materieel it lân op kinne. Foar benammen yntinsive lânboubedriuwen hâldt it yn dat sy harren bedriuwsfiering oanpasse moatte.
Ut ûndersyk docht bliken dat mei in heech wetterpeil goed te buorkjen falt, seit PvdA-steatelid Hetty Janssen. Mochten de bedriuwen der mei ophâlde, dan kin de provinsje de grûn opkeapje en bygelyks biologyske boeren nei Fryslân helje. De opposysjepartijen wolle harren plannen ynkoarten besprekke yn twa kommisjes. Krije se in mearderheid achter de plannen, dan soene dy yn tsien jier tiid útfierd wurde moatte.


title: Ynternasjonale toppers by kampoenskip Frysk damjen

maintext:
It 'Fryslân Iepen' kampioenskip Frysk damjen lûkt dit jier grutte ynternasjonale nammen. Al in oantal jierren nimt de populariteit fan de Fryske tinksport oer de grins ta. Sa bestiet it dielnimmersfjild dit jier ûnder oare út Vasyl Ivanchuk út Oekraïne, wrâldkampioen fluchskaken en Jean Marc Ndjofang út Kamerûn, dy't Afrikaansk kampioen is yn it 'gewoane' damjen.
De Fryske fariant is nijsgjirrich foar har, om't it folle lestiger is om yn in remize te einigjen. Mei Frysk damjen meist nammentlik alle kanten opslaan: links, rjochts, achterút, foarút en skean.
It toernoai wurdt spile op twa tallships yn 'e haven fan Frjentsjer. In moai gesicht, mar ek tige kâld. Ndjofang fertelt: "Ik kaam hjir doe't it yn Kamerûn 30 graden wie! Ik ha it skip noch hast net ôf west." It toernoai duorret noch oant en mei snein.


title: Brânwacht rydt út nei pleats Froubuorren en stâl Minnertsgea

maintext:
De brânwacht yn Fryslân is tongersdeitenacht mei in soad minsken en ark yn aksje west om twa brannen te bestriden. De earste wie yn Froubuorren. Dêr ûntstie tsjin tolven in útslaande brân yn in leechsteande pleats oan de Waling Dykstrastrjitte. Al gau waard dúdlik dat de pleats net te rêden wie.
De korpsen fan Sint-Anne en Stiens, in heechwurker út Ljouwert en in grut wettertransport út Grou waarden dêrnei ynset om foar te kommen dat it fjoer nei oare gebouwen oersloech. Dat risiko wie behoarlik grut troch de hurde wyn, it drûge waar en rûnfleanend fjoer. Ut foarsoarch is der ien wente ûntromme, omdat it net wis wie oft der ek asbest frijkaam wie.
Twadde brân
Letter dy nacht wie it raak yn in stâl mei hûndertsechtich kij by Minnertsgea. De korpsen fan Menaam, Mantgum, Frjentsjer en Harns hiene it fjoer gau ûnder kontrôle. Fjouwer keallen rekken by de brân dea en de boer is neisjoen yn in ambulânse, omdat der bleatsteld wie oan smook.


title: De Jong wint yn Minsk wrâldbekerklassemint 3.000 meter

maintext:
Antoinette de Jong hat by de wrâldbekerwedstriden yn Minsk it einklassemint fan de 3.000 meter wûn. De Jong wie yn de lêste wrâldbekerwedstriid mei in tiid fan 4.08.89 de sterkste op it iis yn Wyt-Ruslân en wûn dêrmei it klassemint.
De iennige konkurrint fan De Jong yn de striid om it einklassemint, Ivanie Blondin út Kanada, waard yn de wedstriid tredde en einige yn it klassemint efter De Jong op it twadde plak. Natalia Voronina út Ruslân waard yn dat klassemint tredde.


title: "Gaswinning by De Harkema moat ophâlde"

maintext:
De gemeenteried fan Achtkarspelen is tsjin ferlinging fan gaswinning by De Harkema. In moasje fan de FNP-fraksje om beswier te meitsjen tsjin de winning, krige tongersdeitejûn yn de gemeenteried de stipe fan alle fraksjes. Yn de eagen fan de FNP is it net goed om troch te gean mei de gaswinning, no't de enerzjytransysje oeral heech op de aginda stiet. "Ferlinging fan de gaswinning past net yn in fossylfrije enerzjywrâld", sei fraksjefoarsitter Sjoerd Groenhof.
De gaswinning by De Harkema is yn 2010 begûn. As it oan it ministearje fan Ekonomyske Saken en Klimaat en de NAM leit, giet de winning noch seis jier troch.


description: De UNIS Flyers hawwe freedtejûn in goede stap set rjochting de heale finale fan de play-offs yn de BeNe-league. De Feanster iishockeyers wiene freed yn Thi

title: Flyers hurd op wei nei heale finale play-offs BeNe-league